title: Siniviidakkohaukka

text: Sitä tavataan hyvin laajalla alueella, ja populaation suuruus on kymmeniä tuhansia. Siten se on luokiteltu elinvoimaiseksi, joskin määrä on vähenemässä jopa 25 prosenttia kolmen sukupolven aikana elinalueiden eli metsien hävittämisen vuoksi.


title: Siniviidakkohaukka

text: Sen elinpiiriä ovat subtrooppiset ja trooppiset mangrovemetsät vuorovesirajan yläpuolella sekä erityisesti rämeikkömetsät mutta myös ajoittain veden peitossa olevat heinikot.


title: Venäjän teatteritaiteen akatemia

text: Venäjän teatteritaiteen akatemia (GITIS) () on vuonna 1878 perustettu moskovalainen teatterikoulu, joka on Venäjän suurin ja vanhin alallaan. Koulu aloitti toimintansa "Šostakovskin musiikkikouluna", nimettiin Moskovan filharmonisen seuran musiikki- ja teatterikouluksi vuonna 1883 ja ylennettiin konservatorioksi vuonna 1886. Vuosina 1934–1991 sen nimenä oli "Lunatšarskin teatteritaiteen valtioninstituutti".


title: Venäjän teatteritaiteen akatemia

text: Venäjän teatteritaiteen akatemiassa opiskelee nykyään 1 500 oppilasta. Sieltä on vuosikymmenten varrella valmistunut useita kuuluisia taiteilijoita, kuten Vsevolod Meyerhold, Vasili Kalinnikov, Serge Koussevitzky, Eimuntas Nekrošius, Andrei Zvjagintsev ja Tšulpan Hamatova.


title: Venäjän teatteritaiteen akatemia

text: Suuriruhtinatar Elisabet Fjodorovna oli koulun suojelija 1900-luvun alussa.


title: Anneli Kätkä

text: Anneli Kätkä on suomalainen laulaja, joka teki yhden pitkäsoiton EMI-levymerkille.


title: Journeys to Glory

text: Journeys to Glory on brittiläisen Spandau Ballet -yhtyeen esikoisalbumi vuodelta 1981.


title: Journeys to Glory

text: Tuottaja on Richard James Burgess ja levy-yhtiö Chrysalis. LP-levyjen jakelusta on vastannut RCA.


title: Journeys to Glory

text: Yhtyeen managerina on toiminut Steve Dagger.


title: Journeys to Glory

text: LP-levyn levypussissa on albumin nimeen liittyvä R. Elmsin tekemä runo ja "Reformation"-kappaleeseen liittyvä sitaatti:


title: Journeys to Glory

text: Kaikki kappaleet ovat Spandau Balletin johtohahmo Gary Kempin tekemiä.


title: Journeys to Glory

text: LP-levyn sisäpussissa on valokuva yhtyeestä.


title: Totem (yhtye)

text: Totem oli suomalainen progressiivisen rockin yhtye, joka teki yhden pitkäsoiton EMI-levymerkille.


title: Raimo Virta

text: Raimo Virta on suomalainen laulaja, joka teki yhden pitkäsoiton EMI-levymerkille.


title: Keijo Marko

text: Keijo Marko (oik. Keijo Uimonen) on suomalainen laulaja, joka teki kolme pitkäsoittoa EMI-levymerkille.


title: Zotch

text: Zotch on suomalainen yhtye, joka teki kaksi pitkäsoittoa EMI-levymerkille. Yhtye perustettiin vuonna 1968 ja yhtyeen kokoonpano vaihtui vuosien mittaan, mutta koko ajan mukana olivat Markku "Puti Niemi" ja Ilkka Niemi.


title: Elin (nimi)

text: Elin on naisen etunimi, pääasiassa skandinaavisissa maissa ja Walesissa esiintyvä muunnos nimestä Helen, joka taas on kreikkalaisperäisen Helena-nimen lyhentymä.


title: Elin (nimi)

text: Suomessa on Väestörekisterikeskuksen tietojen mukaan ollut vuoden 2009 loppuun mennessä 7 255 Elin-nimistä naista. Elinin nimipäivä on suomenruotsalaisen kalenterin mukaan 10. helmikuuta.


title: Taitekohdassa

text: Taitekohdassa on Samuli Putron albumi vuodelta 2014. Se debytoi Suomen virallisen listan sijalla 2, ja pysyi listalla yhteensä 11 viikkoa.


title: Taitekohdassa

text: Kaikki kappaleet säveltänyt ja sanoittanut Samuli Putro.


title: Bentsylideeniasetoni

text: Bentsylideeniasetoni eli bentsaaliasetoni (CHO) on aromaattinen α,β-tyydyttymätön ketoni. Yhdistettä käytetään orgaanisessa synteesissä ja hajusteissa.


title: Bentsylideeniasetoni

text: Huoneenlämpötilassa bentsylideeniasetoni on valkoisia tai kellertäviä kiteitä. Yhdiste liukenee yleisimpiin orgaanisiin liuottimiin, kuten etanoliin, asetoniin, dietyylieetteriin ja bentseeniin, mutta on veteen liukenematonta.


title: Bentsylideeniasetoni

text: Bentsylideeniasetonia valmistetaan emäskatalysoidulla aldolikondensaatiolla bentsaldehydistä ja asetonista.


title: Bentsylideeniasetoni

text: Bentsylideeniasetonia käytetään pääasiassa orgaanisessa synteesissä ja siitä valmistetaan muita yhdisteitä. Esimerkiksi vedyllä pelkistämällä bentsylideeniasetonista muodostuu bentsyyliasetonia. Yhdistettä voidaan käyttää myös ligandina organometalliyhdisteissä kuten (η-bentsylideeni)trikarbonyyliraudassa, jota muodostuu bentsylideeniasetonin ja dirautanonakarbonyylin välisessä reaktiossa ja jota käytetään katalyyttinä orgaanisissa reaktioissa. Bentsylideeniasetonia voidaan käyttää myös fiksatiivina hajustevalmisteissa ja apuaineena päällystettäessä metalleja sähkökemiallisesti.


title: Sinikka Koskela

text: Sinikka Koskela, oik. "Kuusinen" (17. maaliskuuta 1928 – 18. tammikuuta 2014) oli suomalainen sopraano-oopperalaulaja. Hän oli Suomen kansallisoopperan solisti vuosina 1955–1970 ja esiintyi sekä ooppera- että operettirooleissa.


title: Sinikka Koskela

text: Hän esiintyi myös elokuvissa "Orpopojan valssi" (1949) ja "Serenaadiluutnantti" (1949).


title: Pentti Puusti

text: Pentti Puusti on suomalainen laulaja, joka teki yhden pitkäsoiton EMI-levymerkille ja sen jälkeen yhden Fifty fifty -levymerkille.


title: Eeva-Kristiina Forsman

text: Eeva-Kristiina Forsman (8. marraskuuta 1931 Helsinki – 27. joulukuuta 2013 Helsinki) oli suomalainen suurlähettiläs, joka toimi ulkoministeriössä vuodesta 1956. Suurlähettilääksi Belgradiin hän sai nimityksen 1975, ja sen jälkeen hän oli suurlähettiläänä muun muassa Wienissä, Roomassa 1985–1990, Madridissa vuodesta 1990 ja Tukholmassa. Hän jäi eläkkeelle 1996.


title: Dirty Damage

text: Dirty Damage oli suomalainen thrash metal -yhtye joka teki yhden pitkäsoiton Euros-levymerkille.


title: K. V. Huhtala

text: Kaarlo Vilho Huhtala (13. lokakuuta 1874 Ulvila – 7. helmikuuta 1941 Pori) oli suomalainen maanviljelijä, rakennusmestari ja kansanedustaja. Hän kuului äärioikeistolaisen Lapuan liikkeen johtohahmoihin.


title: K. V. Huhtala

text: Ulvilan Kaasmarkussa syntynyt Huhtala opiskeli Harjun maanviljelyskoulussa Virolahdella, sekä myöhemmin Porin Yksityisessä Teollisuuskoulussa, josta hän valmistui rakennusmestariksi 1901. Vuodet 1902–1906 Huhtala työskenteli Rauman rakennustarkastajana, mutta palasi sieltä kotikyläänsä Kaasmarkkuun ja ryhtyi kauppiaaksi. Huhtala oli koko elämänsä ajan innokas palokuntamies ja toimi vuonna 1898 perustetun Kaasmarkun VPK:n ensimmäisenä puheenjohtajana vuonna 1941 tapahtuneeseen kuolemaansa saakka.


title: K. V. Huhtala

text: Kaasmarkkuun perustettiin 1905 työväenyhdistys, johon Huhtala suhtautui hyvin kielteisesti, koska se muun muassa vei jäseniä hänen johtamaltaan VPK:lta. Sisällissotaan Huhtala osallistui valkoisten vääpelinä Satakunnan rintamalla. Sodan jälkeen Huhtalaa kutsuttiin "Ulvilan päälahtariksi", vaikka hän olikin heti sodan päätyttyä pyytänyt vapauttamaan Hämeenlinnan vankileiriltä joitakin "kunnon miehinä" pitämiään punakaartilaisia. Hän suoritti 1921 reserviupseeritutkinnon Kadettikoulussa. Myöhemmin 1920-luvulla Huhtala joutui murhayrityksen kohteeksi Koivistonkylässä Kaasmarkkuun johtavalla maantiellä. Ampujan arveltiin olleen jonkun vankileiriltä vapautuneen punaisen.


title: K. V. Huhtala

text: Huhtala toimi Kokoomuksen kansanedustajana 1930–1933. Hän kuului myös Ulvilan kunnanvaltuustoon sekä oli P. E. Svinhufvudin valitsijamiehenä vuoden 1931 presidentinvaaleissa. Hän toimi lisäksi Lapuan liikkeen Satakunnan piirin puheenjohtajana ja kuului järjestön valtuuskuntaan. Heinäkuussa 1931 järjestetyssä talonpoikaismarssissa Huhtala johti Satakunnan osastoa.


title: K. V. Huhtala

text: Huhtala avioitui vuonna 1902 Anna Jaakolan kanssa. Hänen puolisonsa kuoli 1932, samana vuonna jolloin Huhtalan liike teki konkurssin. Hän menetti pakkohuutokaupassa kaiken omaisuutensa ja myös isännöimänsä maatilan, joka oli Anna Jaakolan kotitila. Samalla Huhtala jätti eduskunnan, ja hänet syrjäytettiin myös valtakunnallisen Vapaussodan rintamamiesliiton varapuheenjohtajan tehtävästä. Huhtala joutui muuttamaan tulipalossa tuhoutuneen Kaasmarkun verkatehtaan vanhaan asuintaloon, jossa hän kuoli 1941 lähes unohdettuna.


title: Julija Lipnitskaja

text: Julija Vjatšeslavovna Lipnitskaja (, s. 5. kesäkuuta 1998 Jekaterinburg, Venäjä) on venäläinen taitoluistelija, Euroopan-mestari, MM-kisojen hopeamitalisti ja olympiavoittaja. Hän voitti olympiakultaa jo 15-vuotiaana taitoluistelun joukkuekilpailussa Sotšissa 2014.


title: Julija Lipnitskaja

text: Lipnitskaja sairastui anoreksiaan ja lopetti luistelu-uransa jo 19-vuotiaana. Hän suunnittelee opiskelujen aloittamista ja harrastaa ratsastusta.


title: Sambianmedestäjä

text: Sambianmedestäjä ("Cinnyris oustaleti") on medestäjien heimoon kuuluva varpuslintu.


title: Sambianmedestäjä

text: Sambianmedestäjää tavataan Angolassa, Malawissa, Tansaniassa ja Sambiassa. Lajin kannankehitys on vakaa, ja se on luokiteltu elinvoimaiseksi.


title: Valkovatsamedestäjä

text: Valkovatsamedestäjä ("Cinnyris talatala") on medestäjien heimoon kuuluva varpuslintu.


title: Valkovatsamedestäjä

text: Valkovatsamedestäjää tavataan Eteläisessä Afrikassa. Lajia on kuvattu runsaslukuiseksi, ja sen kannankehitys on vakaa. Se on luokiteltu elinvoimaiseksi.


title: Keltavatsamedestäjä

text: Keltavatsamedestäjä ("Cinnyris venustus") on medestäjien heimoon kuuluva varpuslintu.


title: Keltavatsamedestäjä

text: Keltavatsamedestäjää tavataan Saharan eteläpuolisessa Afrikassa. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Jättikonnamonni

text: Jättikonnamonni ("Clarias gariepinus") on ankeriasmonnien heimoon kuuluva afrikkalainen kalalaji. Sillä on hengityselin, jolla se voi jonkin verran hengittää ilmassa olevaa happea.


title: Jättikonnamonni

text: Kala on enimmillään 1,5 metrin pituinen. Väriltään se on harmaa ja selkäpuoli on vatsapuolta tummempi. Keskiruumiissa on kauttaaltaan vaaleita laikkuja.


title: Jättikonnamonni

text: Jättikonnamonni on alun perin afrikkalainen sisävesikala. Se esiintyy lähes koko mantereen alueella, muun muassa Nigerjoessa ja Niilissä. Ihminen on levittänyt lajia Eurooppaan ja Aasiaan.


title: Jättikonnamonni

text: Jättikonnamonni syö sekä kasveja että eläimiä. Se saalistaa veden selkärangattomia eläimiä, kaloja ja lintuja. Se syö myös haaskoja ja hedelmiä.


title: Tuhkamedestäjä

text: Tuhkamedestäjä ("Cinnyris fuscus") on medestäjien heimoon kuuluva varpuslintu.


title: Tuhkamedestäjä

text: Tuhkamedestäjää tavataan Angolassa, Botswanassa, Namibiassa ja Etelä-Afrikassa. Lajia on kuvattu paikallisesti yleiseksi, ja sen kannankehitys on vakaa. Se on luokiteltu elinvoimaiseksi.


title: Biokonmedestäjä

text: Biokonmedestäjä ("Cinnyris ursulae") on medestäjien heimoon kuuluva varpuslintu.


title: Biokonmedestäjä

text: Biokonmedestäjää tavataan Kamerunissa ja Päiväntasaajan Guineassa. Laji on luokiteltu elinvoimaiseksi, koska sen levinneisyysalue on suhteellisen laaja eikä sen vähenevä kanta vähene niin nopeasti, että lajia olisi tarvetta luokitella vaarantuneeksi. Sen elinympäristöjä uhkaavat kuitenkin metsien hakkuut.


title: John Monash

text: Sir John Monash (27. kesäkuuta 1865 Melbourne – 8. lokakuuta 1931 Melbourne) oli australialainen insinööri ja kenraali, joka komensi useita australialaisista muodostettuja yksikköjä ensimmäisessä maailmansodassa. Hän tuli tunnetuksi uusien taistelutaktiikoiden soveltamisesta sodan lopussa.


title: John Monash

text: Monashin vanhemmat olivat Itä-Euroopasta Australiaan muuttaneita juutalaisia. Hän opiskeli Melbournen yliopistossa oikeustiedettä, taideaineita ja insinööritekniikkaa. Hän valmistui 1891 insinööriksi ja osallistui eräiden siltojen suunnitteluun. Monash liittyi myös vuonna 1884 Victorian osavaltion kansalaismiliisijoukkojen opiskelijakomppaniaan ja loi itselleen sotilasuran. Insinööritaustansa vuoksi hän palveli pääasiassa tykistössä ja yleni vuoteen 1913 mennessä everstiksi. Maailmansodan puhjettua vuonna 1914 Monash nimitettiin Egyptissä toimineen australialaisten vapaaehtoisjoukkojen neljännen jalkaväkiprikaatin komentajaksi. Hän komensi prikaatia vuonna 1915 epäonnistuneen Gallipolin maihinnousun aikana. Kesäkuussa 1916 hänet siirrettiin länsirintamalle divisioonankomentajaksi ja ylennettiin samalla kenraalimajuriksi. Monashin divisioona osallistui muun muassa Messinesin ja Passchendaelen taisteluihin. Monash panosti komentajana operaatioiden huolelliseen suunnitteluun ja hän pyrki hyödyntämään mahdollisimman tehokkaasti muita aselajeja sekä tekniikkaa jalkaväen hyökkäysten tukena.


title: John Monash

text: Toukokuussa 1918 Monash ylennettiin kenraaliluutnantiksi ja nimitettiin australialaisista muodostetun armeijakunnan komentajaksi William Birdwoodin seuraajana. 4. heinäkuuta käydyssä Hamelin taistelussa Monash sovelsi kehittelemäänsä uutta taktiikkaa, niin sanottua ”rauhanomaista työntymistä”. Siinä maata vallattiin viholliselta vähä vähältä rajoitetuilla ja keskitetyillä yllätyshyökkäyksillä, joissa vihollisen asemaa tulitettiin lyhyen aikaa tykistöllä, konekivääreillä, panssarivaunuilla ja lentokoneilla ennen kuin jalkaväki lähetettiin hyökkäykseen. Menestyksen salaisuus oli eri aselajien yhteistyössä. Lisäksi operaatioiden lyhyyden vuoksi tämä taktiikka toimi paremmin kuin aiemmin käytetyt massiiviset tykistökeskitykset, jotka lähinnä varoittivat vihollista odotettavissa olevasta jalkaväen hyökkäyksestä. Hamelin menestyksen jälkeen Monash kehitteli ideaansa jatkuvasta hyökkäyksestä pidemmälle, ja myös muut brittiarmeijan yksiköt omaksuivat tämän taktiikan sodan loppuvaiheessa. Elokuun 8. päivästä alkaen australialainen armeijakunta toimi brittien hyökkäyksen kärkijoukkona, kunnes se vedettiin pois etulinjasta lokakuussa. Joukot onnistuivat tekemään useita läpimurtoja, viimeisenä niistä Hindenburg-linjan murtaminen, ja Monash palkittiin 12. elokuuta ritarinarvolla. Sodan päätyttyä hän johti australialaisten joukkojen kotiuttamista.


title: John Monash

text: Sodan jälkeen Monash jätti armeijan ja toimi muun muassa Victorian osavaltion sähkölaitoksen johdossa. Hän julkaisi muistelmateokset "The Australian Victories in France in 1918" (1920) ja "War Letters" (1933). Hän myös väitteli 1921 insinööritekniikan tohtoriksi. Monash ylennettiin kenraaliksi vuonna 1930.


title: John Monash

text: Monash-yliopisto on nimetty hänen mukaansa.


title: Guineanmedestäjä

text: Guineanmedestäjä ("Cinnyris batesi") on medestäjien heimoon kuuluva varpuslintu.


title: Guineanmedestäjä

text: Guineanmedestäjää tavataan Länsi-Afrikan eteläosissa sekä Afrikan keskiosissa. Lajin kannankehitys on vakaa, ja se on luokiteltu elinvoimaiseksi.


title: Kuparimedestäjä

text: Kuparimedestäjä ("Cinnyris cupreus") on medestäjien heimoon kuuluva varpuslintu.


title: Kuparimedestäjä

text: Kuparimedestäjää tavataan Saharan eteläpuolissa Afrikassa. Lajin on kuvattu olevan runsaslukuinen suurimmassa osassa levinneisyysaluettaan, ja sen kannankehitys on vakaa. Se on luokiteltu elinvoimaiseksi.


title: Antonov An-10

text: Antonov An-10 Ukraina (ven. Антонов Ан-12 Украина) on Neuvostoliitossa suunniteltu ja valmistettu, ylätasoinen nelimoottorinen potkuriturbiineita käyttävä siviililentokone. Ensilento tapahtui keväällä vuonna 1957 ja esittely 1959.


title: Antonov An-10

text:
Siviilikäytöstä huolimatta, konetyyppi sai Naton antaman tunnistusnimen ”Cat”. Eräs merkittävä syy tähän lienee: eräs yleinen käytäntö neuvostokoneissa, jossa koneen keulassa oli lasikupoli. Sitä tarvittiin yleensä pommituskoneissa. On arveltu tämän keulan lasikupolisuuden tehdyn siitä syystä, että kriisin tai sodan syttyessä voitaisiin nopeasti muokata matkustajakoneita pommikoneiksi. Matkustajakoneissa ei yleensä ole tarvetta lasikupolien asettamiseksi koneen keulalle, edes tarkempaa suunnistamista varten.
Koneen matkalentonopeus oli 630 km/h ja huippunopeus 715 km/h. Matkustajia se kykeni ottamaan 100–130. Koneen Ivtšenko Al-20 -tyyppiset potkuriturbiinit (4 kpl) olivat 4 000 hevosvoiman eli 2 984 kilowatin tehoiset kukin. Tyyppi poistettiin käytöstä vuonna 1972, jolloin sitä oli valmistettu 104 koneyksilöä. Suurin toimintakorkeus oli 11 000 metriä, mikä vaatii paineistetun matkustamon.


title: Antonov An-10

text: Konetyypille tapahtui 13 vakavaa ilmailuonnettomuutta, joissa menetettiin 370 ihmishenkeä. Neuvostoliiton aikakaudella tällaisista ei tavallisesti raportoitu julkisuudessa.


title: Antonov An-10

text: Tästä konetyypistä kehitettiin sotilaslentokuljetuksia varten oleva erillisversio: Antonov An-12 ”Cub”.


title: Purppuramedestäjä

text: Purppuramedestäjä ("Cinnyris asiaticus") on medestäjien heimoon kuuluva Aasiassa tavattava varpuslintu.


title: Togo talviolympialaisissa 2014

text: Togo osallistui Sotšin talviolympialaisiin 2014 kahden urheilijan suuruisella joukkueella. Sotšin talviolympialaiset olivat Togolle sen historian ensimmäiset.


title: Zimbabwe talviolympialaisissa 2014

text: Zimbabwe osallistui yhden urheilijan joukkueella Sotšin talviolympialaisiin 2014. Kyseiset talviolympialaiset olivat Zimbabwelle sen historian ensimmäiset.


title: Zimbabwe talviolympialaisissa 2014

text: Joukkueen asut on suunnitellut suomalainen Makia.


title: Mustapiikkimonni

text: Mustapiikkimonni ("Ameiurus melas") on pohjoisamerikkalainen sisävesikalalaji.


title: Mustapiikkimonni

text: Kala on 15–40 cm pitkä. Se on enimmäkseen musta tai tummanharmaa, mutta vatsapuoli on vaalemman harmaa.


title: Mustapiikkimonni

text: Mustapiikkimonni on alun perin kotoisin Pohjois-Amerikasta, jossa sen levinneisyys ulottuu Meksikosta Suurille järville mutta ihminen levittänyt sitä myös Eurooppaan. Se elää mutapohjaisissa lammikoissa ja muissa lähes seisovissa vesissä.


title: Mustapiikkimonni

text: Kutuaika on toukokuulta heinäkuulle. Kutemisesta poikasten kuoriutumiseen kestää 4-10 päivää.


title: Mustapiikkimonni

text: Kala syö kasveja, muita kaloja ja selkärangattomia eläimiä.


title: Armisvesi

text: Armisvesi on Keski-Suomessa Hankasalmen itäosassa ja pieneltä osin Pohjois-Savon Rautalammilla sijaitseva keskikokoinen järvi, joka kuuluu Rautalammin reittiin. Pynnönsalmi jakaa järven pienempään läntiseen ja suurempaan itäiseen osaan, ja itäisen osan selkävedet ovat nimeltään Savonselkä ja Kinonselkä. Huomattava etelään pistävä lahti on Hallanlahti. Sen juurella on Hiidenvuoreksi nimetty jyrkkäreunainen kallio. Järven suurin saari on Honkasaari. Reitin vedet laskevat Suolikoskea alas Suoliveteen ja sieltä Masonjokea Hankaveteen. Järvi on erittäin kovapohjainen ja kivikkoinen jota myös parit syvänteet jyrkkine rantoineen rikastavat niin kalallisesti kuin visuaalisestikin.


title: Filippiinit talviolympialaisissa 2014

text: Filippiinit osallistuu yhden urheilijan suuruisella joukkueella Sotšin talviolympialaisiin 2014. Maa osallistui ensimmäistä kertaa talviolympialaisiin Sapporossa, Japanissa vuonna 1972. Filippiinejä edusti tuolloin kaksi urheilijaa alppihiihdossa.


title: Greta Small

text: Greta Small (s. 10. lokakuuta 1995) on australialainen alppihiihtäjä.


title: Greta Small

text: Schladmingin MM-kilpailuissa 2013 Small sijoittui superalppiyhdistetyssä 25:nneksi, syöksylaskussa 33:nneksi, suurpujottelussa 45:nneksi sekä pujottelussa 45:nneksi. Sotšin olympialaisissa 2014 Small sijoittui superalppiyhdistetyssä 15:nneksi, syöksylaskussa 29:nneksi ja suurpujottelussa 41:nneksi.


title: Greta Small

text: Alppihiihdon maailmancupissa Small kilpaili ensimmäisen kerran Söldenin pujottelussa lokakuussa 2013. Parhaimmillaan hän on sijoittunut maailmancupissa 45:nneksi Beaver Creekin supersuurpujottelussa marraskuussa 2013. Hän on voittanut neljä Australian-mestaruutta, kahdesti pujottelussa ja kahdesti suurpujottelussa.


title: Iran talviolympialaisissa 2014

text: Iran osallistui Sotšin talviolympialaisiin 2014. Iranin joukkueessa on mukana viisi urheilijaa, jotka ottavat osaa maastohiihtoon sekä alppihiihtoon. Iran osallistui talviolympialaisiin ensimmäisen kerran Cortina d'Ampezzossa, Italiassa vuonna 1956, jolloin mukana oli kolme iranilaista alppihiihtäjää.


title: Pascal Canfin

text: Pascal Canfin (s. 22. elokuuta 1974) on ranskalainen vihreä poliitikko. Hänet valittiin Euroopan parlamenttiin vuoden 2009 vaaleissa. Hän kuului talous- ja raha-asioiden valiokuntaan ja oli Rahoitus-, talous- ja sosiaalikriisiä käsittelevän erityisvaliokunnan varapuheenjohtaja. Vuonna 2012 hän palasi Ranskaan kehitysasioiden varaministeriksi.


title: Jean Lambert

text: Jean Lambert (s. 1. kesäkuuta 1950 Orsett, Essex, Englanti) on brittiläinen vihreä poliitikko. Hänet valittiin Euroopan parlamenttiin vuoden 2009 vaaleissa. Hän kuuluu työllisyyden ja sosiaaliasioiden valiokuntaan ja on puheenjohtaja Etelä-Aasian maiden suhteista vastaavassa valtuuskunnassa.


title: Marije Cornelissen

text: Marije Cornelissen (s. 9. maaliskuuta 1974) on hollantilainen vihreä poliitikko. Hän oli Euroopan parlamentin jäsen kaudella 2009–2014. Europarlamentissa hän oli Vihreät / Euroopan vapaa allianssi -ryhmän varapuheenjohtaja. Hän kuului työllisyyden ja sosiaaliasioiden valiokuntaan, naisten oikeuksien ja sukupuolten tasa-arvon valiokuntaan ja suhteista Albaniaan, Bosnia ja Hertsegovinaan, Serbiaan, Montenegroon ja Kosovoon vastaavaan sekä Kiina-suhteiden valtuuskuntaan.


title: Michael Cramer

text: Michael Cramer (s. 16. kesäkuuta 1949 Gevelsberg) on saksalainen vihreä poliitikko. Hän on ollut Euroopan parlamentin jäsen vuodesta 2004.


title: Michael Cramer

text: Euroopan parlamentissa Cramer kuuluu Vihreät / Euroopan vapaa allianssi -ryhmään. Hän on ollut liikenne- ja matkailuvaliokunnan jäsen vuodesta 2004 ja puheenjohtaja vuodesta 2014. Vuosina 2004–2014 hän oli myös suhteista Australiaan ja Uuteen-Seelantiin vastaavan valtuuskunnan jäsen ja vuosina 2009–2014 valtuuskunnan jäsen EU:n ja entisen Jugoslavian tasavallan Makedonian parlamentaarisessa sekavaliokunnassa.


title: Michael Cramer

text: Vuosina 1989–2004 Cramer oli Berliinin osavaltion parlamentin jäsen ja vaikutti erityisesti liikennepolitiikassa.


title: Bas Eickhout

text: Bas Eickhout (s. 8. lokakuuta 1976 Groesbeek) on hollantilainen vihreä poliitikko. Hänet valittiin Euroopan parlamenttiin vuoden 2009 eurovaaleissa ja uudelleen vuoden 2014 vaaleissa.


title: Bas Eickhout

text: Europarlamentissa Eickhout on Vihreät / Euroopan vapaa allianssi -ryhmän taloudenhoitaja vuodesta 2012. Hän kuuluu ympäristön, kansanterveyden ja elintarvikkeiden turvallisuuden valiokuntaan ja suhteista Yhdysvaltoihin vastaavaan valtuuskuntaan.


title: Sliding Center Sanki

text: Sliding Center Sanki (alias Sanki Sliding Center) on kelkkailurata Esto-Sadokin kylässä lähellä Krasnaja Poljanan taajamaa Sotšissa Venäjällä.


title: Sliding Center Sanki

text: Sanki Sliding Center valmistui vuonna 2012 Sotšin olympialaisia varten. Sen rakentaminen maksoi noin kolme miljoonaa euroa. Radan katsomossa on 10 000 seisomapaikkaa ja 1 000 istumapaikkaa. Olympialaisten aikaan katsomokapasiteetti oli 5 000.


title: Sliding Center Sanki

text: Nopeimmillaan kelkkaradan vauhti voi nousta noin 135 kilometriin tunnissa. Kelkkailulajista riippuen radalla on 16–17 käännöstä ja 314 metrin pituinen jarrutusalue.


title: Major League Baseball -kausi 1921

text: Major League Baseball -kauden 1921 päätteeksi pelatussa World Series -ottelusarjassa kohtasivat New Yorkin paikalliskilpailijat toisensa. Sarja pelattiin kolmannen kerran peräkkäin "paras yhdeksästä" -järjestelmällä ja Giants voitti Yankees'in kahdeksassa ottelussa. Yankeesin Babe Ruth paranteli yhden kauden kunnariennätystä kolmannella kaudella peräkkäin, nyt lukemiin 59. Kaikkiaan Ruth löytyi kärkisijalta seitsemästä eri tilastosta. St. Louisin Rogers Hornsby National Leaguen puolella oli liigan tilastokärki yhdeksässä kategoriassa.


title: Major League Baseball -kausi 1921

text: Ensimmäinen ja toistaiseksi ainoa suomalaissyntyinen pelaaja esiintyi MLB:ssä. John Michaelson toimi kahdessa ottelussa Chicago White Soxin syöttäjänä.


title: Varsovan piiritys

text: Varsovan piiritys oli toisen maailmansodan alussa Puolan offensiivin aikana natsi-Saksan ja Puolan armeijoiden välinen taistelu Puolan pääkaupungin Varsovan hallinnasta syyskuussa 1939. Se käynnistyi Saksan ilmavoimien rajoittamattomalla pommitusoperaatiolla heti sodan alussa ja jatkui maataisteluna Saksan maavoimien edettyä kaupungin rajalle 8. syyskuuta. Saksalaiset saivat piiritettyä kaupungin kokonaan 16. syyskuuta. Taistelu päättyi viimein 28. syyskuuta puolalaisvaruskunnan antautumiseen.


title: Varsovan piiritys

text: Kaupunkia puolustanut puolalaisvaruskunta menetti kuolleina ja haavoittuneina noin 22 000 sotilasta. Saksalaiset tappiot jäivät yhteensä noin 6 500 sotilaaseen. Siviilikohteisiin suunnattujen raskaiden pommitusten vuoksi kaupungin siviiliväestö kärsi tappioina noin 40 000 ihmistä. Kaupungin rakennuksista tuhoutui pommittamisen ja taistelujen seurauksena noin 12 prosenttia syyskuussa 1939. Varsovan piiritys merkitsi kuitenkin vasta alkua kaupungin ja sen väestön saksalaismiehityksen aikana kokemalle tuholle ja hävitykselle.


title: Varsovan piiritys

text: Toisen maailmansodan syttymisen aikaan Varsova oli Euroopan kahdeksanneksi suurin kaupunki 1 300 000 asukkaallaan ja 141 neliökilometrin pinta-alallaan. Sen rajojen pituus oli 55 kilometriä. Sen rajojen etäispisteiden idän ja lännen sekä pohjoisen ja etelän välillä oli noin 12,5 kilometrin välimatka. Vaikka kaupunki oli merkittävä teollisuuden ja kaupan keskus, se oli myös kulttuuri- ja yliopistokaupunki ja sen historiallinen vanhakaupunki (Stare Miasto) oli tunnettu kauneudestaan. Sen vuoksi Varsovaa kutsuttiin ennen sotaa ”Idän Pariisiksi”.


title: Varsovan piiritys

text: Viikkoa ennen saksan hyökkäämistä Adolf Hitler solmi Molotov–Ribbentrop-sopimuksen Josif Stalinin johtaman Neuvostoliiton kanssa. Sopimuksen salaisessa lisäpöytäkirjassa Saksa ja Neuvostoliitto sopivat naapurimaidensa jakamisesta etupiireihin. Hitler ja Stalin jakoivat Puolan niin, että valtaosa jäi Saksalle Varsova mukaan lukien. Veikselin rajaamat alueet idässä Varsovan eteläpuolella jäivät Neuvostoliitolle. Stalin, joka halusi pitää Suomen ja Baltian maat itsellään oli tyytyväinen Hitlerin tarjoukseen.


title: Varsovan piiritys

text: Vuodesta 1919 toiminut Suomen suurlähetystö lähti Varsovasta sodan sytyttyä. Tuolloin suurlähettiläänä toimi Bruno Kivikoski, joka jatkoi Puolan lähettiläänä Bukarestista käsin seuraavaan vuoteen saakka. Maiden väliset diplomaattisuhteet solmittiin uudelleen sodan jälkeen loppuvuodesta 1945.


title: Varsovan piiritys

text: Saksa hyökkäsi Puolaan 1. syyskuuta 1939. Luftwaffen lentokoneet pommittivat kaupunkia ensimmäisen kerran samana päivänä ja jatkoivat pommituslentoja aina kaupungin antautumiseen saakka. Luftwaffen hyökkäys oli rajoittamaton, saksalaislentäjät pommittivat sotilaskohteiden lisäksi myös siviilikohteita kuten vesilaitoksia, sairaaloita, toreja ja kouluja. Lentäjät tulittivat konekiväärein myös kaduilla juoksentelevia siviilejä.


title: Varsovan piiritys

text: Sodan alkaessa kaupungin ilmapuolustus oli jaettu aktiivisiin ja passiivisiin osiin. Aktiivinen osa eli Puolan ilmavoimien Prikaati Pościgowa koostui 54 hävittäjäkoneesta, jotka olivat lähinnä tyyppejä PZL P.11 ja PZL P.7. Huolimatta saksalaiskoneiden lukumääräisestä ylivoimasta ja siitä, että ne olivat nykyaikaisempia Prikaati Pościgowa onnistui pudottamaan 42 saksalaiskonetta sodan ensimmäisenä kuutenä päivänä. Tähän mennessä prikaati oli kuitenkin menettänyt 38 konetta 54 kokonaisvahvuudesta. Passiivinen osa käsitti 86 ilmatorjuntatykkiä ja lisäksi siihen kuului tuntematon määrä ilmatorjuntakonekiväärejä. Passiivista ilmapuolustusta pitivät yllä lähinnä palokuntalaiset ja vapaaehtoiset.


title: Varsovan piiritys

text: Sodan ensimmäisten päivien aikana ilmapuolustus kykeni torjumaan osan hyökkäyksistä. Passiivinen ilmapuolustus onnistui pudottamaan saman verran saksalaiskoneita kuin Prikaati Pościgowa syyskuun 6. päivään mennessä ja lisäksi puolalaiset saivat aikaan yhdeksän varmistamatonta pudotusta sekä vaurioittivat 20 saksalaiskonetta, mutta ilmapuolustus alkoi murenemaan. Prikaati oli menettänyt 70 prosenttia vahvuudestaan ja sen loput siirrettiin Lubliniin. Myös ilmatorjuntatykistöstä siirrettiin 11 patteria muualle, lähinnä Lubliniin, Brześćiin ja Lviviin.


title: Varsovan piiritys

text: 10. syyskuuta, Luftwaffen pommitusoperaation alkuvaiheen tuhoisimpana päivänä kaupungin yläpuolella oli yli 70 saksalaiskonetta, jotka tekivät päivän aikana 17 peräkkäistä pommituslentoa. Pommitusten aiheuttaman hävityksen vuoksi päivä sai lisänimen ”Verinen sunnuntai”.


title: Varsovan piiritys

text: Pyrkien hyötymään yllätyksestä Adolf Hitler ei julistanut sotaa, vaan antoi joukoilleen luvan edetä Puolaan saksalaisten itsensä tekaiseman välikohtauksen perusteella. Saksan hyökkäys oli selvästi ylivoimainen miesmääräisesti ja varustuksellisesti ja se oli keskittänyt armeijoitaan rajalle jo pitkän aikaa. Puolalla oli kookas joskin vähäisesti koulutettu reservi, mutta se oli julistanut liikekannallepanon vasta muutamaa päivää aiemmin. Ensimmäisenä sotapäivänä sillä oli tarjota 280 000 sotilasta, vanhentuneita lentokoneita ja ratsuväkeä Saksan 1 250 000 sotilasta, modernia ilma-asetta ja panssarijoukkoja vastaan.


title: Varsovan piiritys

text: Saksan armeija tuhosi nopeasti vastarinnan lähes koko rajan alueella ja toivo todellisesta puolustamisesta murskautui muutamassa päivässä. Saksan 3. armeija eteni Itä-Preussista lähestyen Varsovaa. Erich Hoepnerin komentaman XVI armeijakunnan 4. panssaridivisioona oli kärsinyt raskaita tappioita Puolan Ratsuväkiprikaati Wołyńskaa vastaan Mokran taistelussa 1. syyskuuta, mutta käytti hyväkseen vapautunutta rintama-aluetta Częstochowan lähellä läpimurtoon ja marssi nyt hyökkäyksen kärkenä käyttäen puolustamattomia teitä. 4. syyskuuta mennessä se oli tavoittanut jo Bug- ja Veiksel-joet.


title: Varsovan piiritys

text: Seuraavana päivänä Puolan asevoimien komentaja Edward Rydz-Śmigły ja presidentti Ignacy Mościcki siirsivät maan johdon Lubliniin ja lähtivät kaupungista jättäen kenraaliluutnantti Walerian Czuman vastaamaan sotilasasioista. Hallituksen lähdettyä kaupunginjohto epäröi antautumisen ja puolustamisen välillä, mutta pormestari Stefan Starzyńskin johdolla päädyttiin jälkimmäiseen vaihtoehtoon.


title: Varsovan piiritys

text: Saksalaiset pääsivät Varsovan esikaupunkeihin 7. syyskuuta 1939. Seuraavana päivänä 4. panssaridivisioona aloitti hyökkäyksen lounaasta suunnaten Wolan ja Ochotan kaupunginosiin. Tässä vaiheessa Varsovan puolustajat eivät olleet juuri järjestäytyneet, mutta sekalaisista sotilasosastoista ja vapaaehtoisista koostunut joukko pysäytti etenemisyrityksen kylmiltään. Epäröintiä ei enää näkynyt ja antautumisen sijasta sotilaat ja siviilit riensivät puolustamaan kaupunkiaan saksalaisilta, jotka huomasivat yllätyksekseen panssareidensa olevan suhteellisen avuttomia kaupunkisodankäynnissä jopa kevyesti aseistautuneita siviilejä vastaan. Kenraali Gerd von Rundstedtin kuvauksen mukaan ”…aivan ensimmäisellä kerralla kun panssarimme etenivät kaupunkiin asukkaat ampuivat meitä kellarista ja heittelivät polttopulloja taloista”.


title: Varsovan piiritys

text: Samana päivänä Rundstedtin Etelän armeijaryhmä oli ehtinyt jo lähettää Pohjoiselle armeijaryhmälle viestin, että XVI armeijakunta on vallannut Varsovan. Pohjoisen armeijaryhmän lehtikatsauksen otsikossa juhlittiin jo: ”Näytelmä on lähestymässä loppuaan!” Toivo nopeasta voitosta Varsovassa vaihtui pettymykseksi, kun kävi ilmi, että hyökkäyksessä oli mukana vain yksi divisioona, joka oli lyöty takaisin eikä Veikseliä ollut vielä ylitetty.


title: Varsovan piiritys

text: Hoepner yritti toistamiseen 9. syyskuuta, mutta varsovalaiset puolustautuivat yhtä päättäväisesti ja panssaridivisioona joutui vetäytymään. Hoepner totesi panssareiden olevan avuttomia kaduilla ilman tukevaa jalkaväkeä. XVI armeijakunta ei enää osallistunut Saksalaiset päättivät siirtyä suoran hyökkäämisen sijasta piirittämiseen ja laajan kaariliikkeellä 3. armeija onnistui sulkemaan rautatien 12. syyskuuta sekä luomaan täyden piiritysrenkaan kaksi päivää myöhemmin.


title: Varsovan piiritys

text: Saksalainen kenraalieversti Werner von Fritsch kaatui Varsovan taistelun loppupuolella. Hän oli edellinen Saksan maavoimien komentaja. Hän oli arvostellut Hitlerin suunnitelmia, mutta Blomberg–Fritsch-kriisin aikana natsipuolueen johto oli esittänyt tekaistuja syytteitä, joiden mukaan Fritsch olisi ollut homoseksuaali. Fritsch oli erotettu helmikuussa 1939. Syytteet peruttiin myöhemmin ja Fritschin maine palautettiin, mutta vahinko oli ehtinyt jo tapahtua. Puolan offensiivin aikana hän palveli 12. tykistörykmentin kunniakomentajana. Aamulla 22. syyskuuta Pragan kaupunginosassa Fritsch sai osuman vasemman reiteensä kauempaa ammutun laukauksen kimmokkeesta. Hänen adjutanttinsa luutnantti Rosenhagenin kuvauksen mukaan hän kieltäytyi ensiavusta ja kuoli alle minuutissa. Hitler oli tuolloin vierailemassa Varsovassa ja tarkkaili toimintaa Pragassa kauempaa kirkontornista käsin.


title: Varsovan piiritys

text: Piiritys päättyi kenraali Walerian Czhuman johtamien joukkojen antautuessa 28. syyskuuta. Saksalaiset etenivät Varsovan keskustaan 1. lokakuuta miehittäen kaupungin. Yli 100 000 puolalaissotilasta joutui vangiksi.


title: Varsovan piiritys

text: Saksa miehitti Varsovan ja piti sitä hallussaan tammikuuhun 1945 saakka. Siitä tuli Saksan miehitysalueen Puolan kenraalikuvernementin Varsovan piirin keskus. Miehityksen aikana kaupungin puolalaisväestöä pakkosiirrettiin orjatyövoimaksi Saksaan ja muualle Saksan miehittämille alueille. Juutalaisväestö eristettiin ghettoon, josta heitä siirrettiin jatkuvasti keskitys- ja kuolemanleireille. Kaupungissa eli kuitenkin koko sodan ajan vastarintaliike ja siellä syntyi kaksi kansannousua. Varsovan geton kansannousu oli jäljellä olevan juutalaisväestön yritys vastustaa natsien lopullista ratkaisua keväällä 1943. Taas Varsovan kansannousussa vastarintajoukot yrittivät vapauttaa kaupungin saksalaismiehityksestä ja asettaa itsenäisen hallituksen ennen Neuvostoliiton puna-armeijan saapumista syyskesällä 1944. Saksalaiset tukahduttivat molemmat kansannousut verisesti ja kostivat jälkimmäisen tuhoamalla lähes koko kaupungin. Sodan aikana kaupunki menetti noin 800 000 sotaa edeltäneestä 1 300 000 väkiluvustaan ja sen rakennuksista ja infrastruktuurista tuhottiin noin 85 prosenttia.


title: Varsovan piiritys

text: Puna-armeija ajoi saksalaiset kaupungista lyhyen taistelun jälkeen 17. tammikuuta 1945 osana Veiksel–Oder-operaatiotaan.


title: Varsovan piiritys

text: Huom. joitakin yksikköjä puuttuu listasta, etenkin läntisen Varsovan puolustusalueen joukoista.


title: Korsatunturi

text: Korsatunturi on matalahko laakea tunturi Kittilän, Enontekiön ja Inarin rajan yhtymäkohdassa Maanselällä. Sen korkeus on 468 metriä. Tunturi on ollut niin kauan kuin muistetaan Pohjois-Lapin tärkeimpiä rajapyykkejä. Petter Wilhelm Aurénin piirtämässä 1860-luvun kartassa "Finska Lappmarken" se on sen vuoksi piirretty suhteettoman suureksi. Sen vieritse kulki vesireitti, joka kuitenkin jäi unohduksiin, kun tie vuonna 1914 valmistui Sodankylästä Ivaloon (Kyröön).


title: Polylaktidi

text: Polylaktidi (PLA) on uusiutuvista raaka-aineista valmistettu biohajoava termoplastinen alifaattinen polyesteri. Sen raaka-aineena voidaan käyttää esimerkiksi maissitärkkelystä tai sokeriruokoa. Muovia voidaan käyttää esimerkiksi 3D-tulostamisessa, ja materiaalia tukevat muun muassa Makerbot, RepRap ja suomalainen miniFactory-tulostin.


title: Naisentappajat

text: Naisentappajat ("The Ladykillers") on brittiläinen musta komediaelokuva vuodelta 1955. Sen ohjasi Ealing-studioille Alexander Mackendrick, ja pääosissa nähdään muiden muassa Alec Guinness ja koomikonuraansa aloitteleva Peter Sellers.


title: Naisentappajat

text: ”Professori” Marcusin (Guinness) johtama eksentrinen rikollisjoukko vuokraa huoneita vanhalta naiselta, joka tunnetaan paikallisella poliisiasemalla jatkuvista perättömistä epäilyistään naapuriston tapahtumista. Miehet kanniskelevat soitinkoteloita, esiintyvät amatöörimuusikoina ja teeskentelevät harjoittelevansa jousikvartettoa soittamalla äänilevyä kovalla voimakkuudella, vaikka todellisuudessa suunnittelevat pankkiryöstöä. Murtokeikan jälkeen kaikki ei mene suunnitelmien mukaan ja ilmenee, että liikaa tietävästä vuokraemännästä olisi hyvä päästä eroon. Kukaan miehistä ei kuitenkaan halua leimautua vanhan tädin tappajaksi, joten he vetävät asiasta pitkää tikkua. Naisen nukahdettua miesten keskinäiset juonittelut alkavatkin koitua heidän itsensä kohtaloksi. Lopulta hengissä on enää vuokraemäntä itse, joka kiikuttaa saaliin poliisiasemalle. Poliisit eivät taaskaan usko naisen juttuja, vaan neuvovat häntä pitämään rahat itse.


title: Naisentappajat

text: Elokuva sai BAFTA-palkinnon parhaasta brittiläisestä käsikirjoituksesta. Lisäksi elokuva oli ehdolla vuoden parhaaksi brittiläiselokuvaksi, ja Katie Johnson palkittiin parhaasta naispääosasta. William Rose oli Oscar-ehdokkaana käsikirjoituksestaan.


title: Naisentappajat

text: "Naisentappajat" on sijalla 13 British Film Instituten sadan parhaan brittielokuvan luettelossa.


title: Naisentappajat

text: Vuonna 2004 Joel ja Ethan Coen ohjasivat elokuvasta Yhdysvaltain etelävaltioihin sijoittuvan uusintaversion "Ladykillers", jonka pääosaa esitti Tom Hanks. Vuonna 1966 tšekkiläinen säveltäjä Ilja Hurník teki aiheesta oopperan "Dáma a lupiči". BBC teki tarinasta radiokuunnelman 1996, ja näytelmänä tarinaa on esitetty ainakin Liverpoolissa ja Lontoossa.


title: Iso-Britannia talviolympialaisissa 2014

text: Iso-Britannia osallistui Sotšin talviolympialaisiin 2014. Maan historian ensimmäinen talviolympialaisten kultamitali tuli curlingissa vuonna 1924. Pikaluistelija Jon Eley toimi Britannian joukkueen lipunkantajana olympialaisten avajaisseremoniassa.


title: Bulgaria talviolympialaisissa 2014

text: Bulgaria osallistui Sotšin talviolympialaisiin 2014.


title: Bulgaria talviolympialaisissa 2014

text: Ampumahiihtäjä Ekaterina Dafovska voitti maan historian ensimmäisen ja ainoan talviolympialaisten kultamitalin ampumahiihdon 15 kilometrin matkalla vuonna 1998 Naganossa. Alppihiihtäjä Maria Kirkova toimi Bulgarian joukkueen lipunkantajana olympialaisten avajaisseremoniassa.


title: Bulgaria talviolympialaisissa 2014

text: Bulgariaa edusti Sotšissa 18 urheilijaa viidessä eri lajissa. Maa ei saavuttanut kisoista ainuttakaan mitalia.


title: Hämeenlinnan vankileiri

text: Hämeenlinnan vankileiri oli Suomen sisällissodan jälkeen huhti-syyskuussa 1918 Hämeenlinnassa Poltinahon kasarmialuella toiminut vankileiri. Yhteensä siellä oli vangittuna noin 12 000 punaista, joista Suomen sotasurmat -tietokannan mukaan kuoli 2 464.


title: Hämeenlinnan vankileiri

text: Lukuisista valkoisten perustamista vankileireistä oli Hämeenlinna yksi pahamaineisimmista ja se tunnettiin erityisesti kovasta kuristaan. Vankien kuolleisuus Hämeenlinnassa oli noin 20 %, mikä oli Lappeenrannan vankileirin ohella toiseksi suurinta Tammisaaren vankileirin jälkeen.


title: Hämeenlinnan vankileiri

text: Punavankeja pidettiin Poltiahon vanhoissa venäläisten rakentamissa kasarmirakennuksissa. Huonoissa oloissa eläneiden vankien keskuudessa levisi kulkutauteja, joista vaarallisin oli isorokko. Muita Hämeenlinnan vankileirillä raivonneita tauteja olivat muun muassa tulirokko ja pilkkukuume. Vankien lisäksi kulkutaudit levisivät myös kaupunkiin omaistensa vapauttamista anomaan tulleiden perheenjäsenten sekä itää kohti pyrkivien pakolaisten keskuudessa. Heinäkuusta lähtien joitakin kuolonuhreja vaati myös espanjantauti. Nälkään kuolleita Hämeenlinnan vankileirillä oli sotasurmatiedoston mukaan vain 15, mutta ainoastaan vajaalle 400:lle kuolleelle merkittiin kuolinsyy.


title: Hämeenlinnan vankileiri

text: Hämeenlinna oli Santahaminan vankileirin lisäksi toinen leiri, jossa säilytettiin myös naisvankeja. Heidän joukossaan oli sotilaiden ohella naisia, jotka olivat toimineet punakaarteissa pelkästään huoltotehtävissä kuten sairaanhoitajina ja keittäjinä.


title: Hämeenlinnan vankileiri

text: Leirillä kuolleita punaisia on haudattu Ahveniston hautausmaan lähistöllä sijaitseviin kahteen joukkohautaan. Toiselle haudalle on myös pystytetty muistomerkki. Vuonna 1962 paljastetussa muistomerkissä on kuvattuna "vihan pilvi, josta iskee koston salama" sekä uudelleen nousevaa työväenliikettä kuvaava männyntaimi. Joukkohaudat siunasi Tampereen hiippakunnan piispa Juha Pihkala vuonna 2006.


title: Kotilohaukka

text:
Kotilohaukka ("Rostrhamus sociabilis") on haukkojen heimon sukuun kuuluva lintu. Sitä tavataan Argentiinassa, Belizessa, Boliviassa, Brasiliassa, Kolumbiassa, Costa Ricassa, Kuubassa, Ecuadorissa, Ranskan Guayanassa, Guatemalassa, Guyanassa, Hondurasissa, Meksikossa, Nicaraguassa, Panamassa, Paraguayssa, Perussa, Surinamessa, Trinidad ja Tobagossa, Yhdysvalloissa, Uruguayssa ja Venezuelassa.
Kotilohaukan populaation arvioidaan olevan kasvamassa Yhdysvalloissa. Sen elinpiiriä ovat rannikkoseuduilla keinokastellut alueet, sisämaan kosteikot, yli 8 hehtaarin suuruiset järvet.


title: Aavikon tyttäret

text: Aavikon tyttäret on Nura Farahin esikoisromaani. Se ilmestyi 2014 Otavan kustantamana. Teos kuvaa somalialaisen naisen itsenäistymistä ja Somalian itsenäistymisen alkua.


title: Aavikon tyttäret

text: Romaani ajoittuu Somalian itsenäistymisen alkuun 1940–1960-luvuille. Äitinsä kieltoja uhmaten teoksen päähenkilö, nuori Khadija-niminen tyttö, osallistuu runonlaulukilpailuun, ja hänen taitonsa puhkeavat kukkaan. Hänet naitetaan vanhalle lihavalle ukolle sadan kamelin hinnasta. Teos on nuoren naisen kasvutarina. Se kuvailee perinteisen somaliperheen arkea, suvun hierariaa ja kilpailevien klaanien vaikeaa polkua kohti itsenäistä valtiota.


title: Pariisin vapautus

text: Pariisin vapautus tai Pariisin taistelu oli toisessa maailmansodassa liittoutuneiden ja Saksan joukkojen välinen taistelu Pariisista, joka oli ollut saksalaisten hallussa Ranskan antautumisesta 14. kesäkuuta 1940. Taistelu oli osa suurempaa operaatio Overlordia. Taisteluun ottivat osaa Vapaan Ranskan joukot, Ranskan vastarintaliike, Yhdysvaltain 3. armeija ja Espanjan vastarintaliike. Taistelu alkoi 19. elokuuta 1944 ja päättyi saksalaisten antautumiseen 25. elokuuta 1944. Noin 13 000 saksalaissotilasta joutui sotavankeuteen. Tämän jälkeen saksalaiset siirsivät Vichyn Ranskan hallituksen Vichystä Saksan Sigmaringeniin.


title: Suomen Huolinta- ja logistiikkaliitto

text: Suomen Huolinta- ja Logistiikkaliitto ry (SHLL) on vuonna 1906 perustettu toimialaliitto, joka hoitaa Suomessa toimivien huolintayritysten elinkeino- ja työmarkkinapoliittisia asioita. Liitolla on n. 70 jäsentä, jotka työllistävät yhteensä n. 5 000 työntekijää. SHL:n jäsenet edustavat noin 70 – 80 % huolinta-alasta.


title: Suomen Huolinta- ja logistiikkaliitto

text: Suomen Huolinta- ja Logistiikkaliitto kuuluu Elinkeinoelämän keskusliittoon sekä Palvelualojen työnantajat PALTAan. Lisäksi liitto on jäsenenä Pohjoismaisessa Speditööriliitossa, huolinta-alan maailmanlaajuisessa katto-organisaatiossa FIATAssa sekä Eurooppa-järjestö CLECATissa.


title: Suomen Huolinta- ja logistiikkaliitto

text:
Suomen Huolinta- ja Logistiikkaliiton tehtävänä on edistää huolinta-alalla toimivien jäsenten toimintaedellytyksiä ja lisätä alan tunnettavuutta sekä arvostusta.
Liitto:


title: Huhtinen (täsmennyssivu)

text: Huhtinen voi tarkoittaa seuraavia:


title: Raya (laulaja)

text: Raya, oikealta nimeltään Raisa Udovikova (s. 1934 Kursk), on venäläinen mustalaismusiikkia esittävä laulaja, joka teki yhden musiikkialbumin EMI-levymerkille 1974.


title: Botella

text: Botella on muun muassa seuraavien henkilöiden sukunimi:


title: Etelämeri

text: Etelämeri on vanha nimitys sille merialueelle Tyynenmeren lounaisosassa, jossa Polynesian ja Melanesian saariryhmät sijaitsevat.


title: 1,2-dikloori-4-nitrobentseeni

text: 1,2-dikloori-4-nitrobentseeni eli 3,4-dikloorinitrobentseeni (CHClNO) on bentseenin kloorattu ja nitrattu johdannainen. Yhdistettä käytetään valmistettaessa väriaineita ja maatalouskemikaaleja.


title: 1,2-dikloori-4-nitrobentseeni

text: 1,2-dikloori-4-nitrobentseenillä on kaksi muotoa. Näistä huoneenlämpötilassa stabiili muoto on α-muoto, joka on keltaisia kiteitä. Epästabiilimpi β-muoto on olomuodoltaan neste ja muuttuu α-muodoksi 15 °C:n lämpötilassa. 1,2-dikloori-4-nitrobentseeni on käytännöllisesti katsoen veteen liukenematon yhdiste, mutta liukenee orgaanisiin liuottimiin kuten etanoliin, dietyylieetteriin ja bentseeniin.


title: 1,2-dikloori-4-nitrobentseeni

text: 1,2-dikloori-4-nitrobentseenin valmistukseen käytetään pääasiassa kahta menetelmää. o-Diklooribentseenin nitraus tuottaa seoksen, jossa on 90 % 1,2-dikloori-4-nitrobentseeniä ja 10 % 1,2-dikloori-3-nitrobentseeniä. Isomeerit voidaan erottaa toisistaan kiteyttämällä. Toinen tapa yhdisteen synteesiin on p-kloorinitrobentseenin klooraus. Tämä prosessi on hieman kalliimpi, mutta tuottaa vain 1,2-dikloori-4-nitrobentseeniä.


title: 1,2-dikloori-4-nitrobentseeni

text: 1,2-dikloori-4-nitrobentseenin reaktiot ja käyttökohteet ovat tyypillisiä aromaattisille klooratuille ja nitratuille yhdisteille. Yhdistettä käytetään herbisidien valmistuksessa käytettävien yhdisteiden valmistukseen. Esimerkiksi pelkistys raudan avulla johtaa 3,4-dikloorianiliiniin ja reaktio kaliumfluoridin kanssa johtaa 3-kloori-4-fluorinitrobentseeniin. 1,2-dikloori-4-nitrobentseeni reagoi myös ammoniakin kanssa, jolloin muodostuu atsovärien valmistukseen käytettävää 2-kloori-4-nitroaniliinia.


title: Keisariturako

text: Keisariturako, aikaisemmalta nimeltään jättiläisturako ("Corythaeola cristata") on turakolintujen lahkoon kuuluva lintulaji. Se on sukunsa ja alaheimonsa ainoa laji.


title: Christian Engström

text: Christian Engström (s. 9. helmikuuta 1960 Tukholma) on ruotsalainen poliitikko. Hän on ollut jäsenenä Euroopan parlamentissa kaudella 2009–2014 ja toimii Ruotsin piraattipuolueen () varapuheenjohtajana. Hän on varsinaiselta ammatiltaan tietokoneohjelmoija ja vastustaa aktiivisesti ohjelmistopatentteja ja käyttöoikeuksien hallintamenetelmiä.


title: Christian Engström

text: Engström varttui Tukholman Kungsholmenilla ja on taiteilija-kirjailija Albert Engströmin pojanpojan poika. Vuonna 1983 hän suoritti filosofian kandidaatin tutkinnon Tukholman yliopistossa pääaineinaan matematiikka ja tietotekniikka.


title: Christian Engström

text: 1980-luvun alusta Engström toimi aktiivisesti Kansanpuolueen piirissä muun muassa oikeusistuntojen lautamiehenä. Hän jätti puolueen tammikuussa 2006.


title: Christian Engström

text: Vuoden 2009 europarlamenttivaaleissa Christian Engström tuli valituksi piraattipuolueen vaalilistan pääehdokkaana. Toinen puolueen tuolloin valituksi tullut euroedustaja on Amelia Andersdotter. Kumpikaan ei kyennyt uusimaan paikkaansa vuoden 2014 eurovaaleissa, ja Piraattipuolue jää ilman edustusta Europarlamentissa.


title: Vanessa Hehir

text:
Vanessa Hehir (s. 1981 Manchester) on englantilainen näyttelijä ja tuottaja. Hänen tunnetuin roolinsa on "Sydämen asialla" -sarjan Rosie Cartwright, jota hän esitti vuosina 2004–2007.
Lisäksi hän on näytellyt muun muassa sarjoissa "Waterloo Roadin koulu", "Kelmien kerho", "Tohtorit", "Holby Cityn sairaala" ja "Emmerdale". Hän on valmistunut näyttelijäksi vuonna 2004. Vuodesta 2010 hän on ollut naimisissa näyttelijä Leon Ockendenin kanssa.


title: Roza Hutor

text: Roza Hutor () on talviurheilukeskus Krasnaja Poljanan taajamassa Sotšissa Venäjällä. Keskuksessa on alppihiihtokeskus ja extremepuisto, jotka toimivat vuoden 2014 talviolympialaisten kilpailupaikkoina.


title: Roza Hutor

text: Roza Hutorin olympiarinteet valmistuivat vuonna 2011. Keskuksen katsojakapasiteetti on lajista riippuen 4 000–7 500.


title: Roza Hutor

text: Roza Hutor sijaitsee Aibigavuorten rinteillä Mzymtajoen laaksossa. Alppihiihtokeskuksen on suunnitellut Kansainvälisen hiihtoliiton arkkitehti Bernard Russi.


title: Mies valkoisessa puvussa

text: Mies valkoisessa puvussa ("The Man In The White Suit") on vuonna 1951 ensi-iltansa saanut satiirinen komediaelokuva, jonka tuotti brittiläinen Ealing Studios -elokuvayhtiö. Elokuvan ohjasi Alexander Mackendrick ja pääosia esittävät Alec Guinness, Joan Greenwood ja Cecil Parker. Elokuva oli Oscar-ehdokkaana parhaasta alkuperäiskäsikirjoituksesta ja ehdolla myös parhaan elokuvan BAFTA-palkinnon saajaksi.


title: Mies valkoisessa puvussa

text: British Film Instituten valitsemat tuhat asiantuntijaa äänesti "Miehen valkoisessa puvussa" vuonna 1999 mukaan kaikkien aikojen sadan parhaan brittielokuvan listalle.


title: Mies valkoisessa puvussa

text: "Mies valkoisessa puvussa" on Ealing-studioiden komedioille tyypillinen tarina tavallisen ihmisen taistelusta vallitsevaa järjestelmää vastaan. Sidney Stratton, lahjakas nuori kemisti ja Cambridgen yliopiston stipendiaatti, on saanut potkut monista Pohjois-Englannin tekstiiliyrityksistä, koska käyttää liikaa tutkimusrahoja ja pyrkii kehittämään ikuisesti kestävän kangaskuidun. Työskennellessään tavallisena tehdastyöläisenä Birnleyn tekstiilitehtaassa hän pääsee palkattomaksi apulaiseksi laboratorioon ja keksii uskomattoman vahvan kuidun, joka hylkii kaikkea likaa eikä kulu lainkaan. Hän teettää siitä itselleen puvun, joka on hohtavan valkoinen koska ei ime väriaineita ja sisältää radioaktiivisia aineksia.


title: Mies valkoisessa puvussa

text: Strattonia ylistetään nerona, kunnes sekä tehtaan johto että ammattiyhdistysliike tajuavat keksinnön seuraukset: kun kuluttajat olisivat ostaneet tarpeensa verran tästä kankaasta tehtyjä vaatteita, kysyntä romahtaisi ja tekstiilitehtaat jouduttaisiin sulkemaan. Yrityksen johtajat yrittävät viekoitella ja lahjoa Strattonin luopumaan kaikista oikeuksistaan keksintöönsä, jotta se voitaisiin haudata hiljaisuudessa, mutta mies ei suostu. Hänet vangitaan, mutta hän pääsee pakenemaan. Öisessä takaa-ajossa mies on helppo jäljitettävä hohtavassa puvussaan, ja äkkiä puku alkaa mennä pilalle koska kuidun kemiallinen rakenne alkaa hajota. Väkijoukko repii puvun riemuissaan kappaleiksi, ja Stratton jätetään alusvaatteisilleen kadulle. Vain tehtailijan tytär Daphne ja tehdastyöläinen Bertha tuntevat sympatiaa Strattonia kohtaan.


title: Mies valkoisessa puvussa

text: Seuraavana päivänä Stratton erotetaan työstään. Lähtiessään hän tutkii muistiinpanojaan keksinnöstään ja saa oivalluksen. Hän poistuu, luultavasti kehittämään keksintöään eteenpäin taas jossakin muussa yrityksessä.


title: Iisa

text: Iisa on suomalainen naisen etunimi, suomalainen muoto kansainvälisestä nimestä "Isa".


title: Iisa

text: Isa on lyhentymä nimestä Isabella ja on yleinen varsinkin saksan-, hollannin-, italian- ja espanjankielisissä maissa. Isabella taas on jo keskiajalla käyttöön tullut raamatullisen Elisabet-nimen mukaelma. Saksassa Isa esiintyy myös Luisen tai Isolden kutsumamuotona.


title: Iisa

text: Iisa on varsinkin nykyään myös lyhyempi versio nimestä Aliisa. Aliisa ja Alisa ovat suomenkielisiä muunnoksia ranskalaisesta nimestä Alice, joka puolestaan juontuu saksalaisesta Adelheid-nimestä (alun perin Adalheidis), joka merkitsee jalolaatuista.


title: Iisa

text: Isa esiintyy varsinkin arabeilla myös miehen etunimenä, ja on alkujaan arabien Jeesuksesta käyttämä nimi. Nimen alkuperästä kerrotaan tarkemmin artikkelissa Jeesus islaminuskossa.


title: Iisa

text: Suomessa nimi Isa on 1900-luvun alusta vuoden 2009 loppuun mennessä annettu 804 naiselle ja noin 50 miehelle. Nimestä esiintyy Suomessa myös muunnelma Iisa, joka on samana aikana annettu 805 naiselle. Isan nimipäivä on suomenruotsalaisen kalenterin mukaan 11. helmikuuta, joka on myös Isabellan nimipäivä. Vuodesta 2015 lähtien sama päivä on myös suomenkielisen kalenterin mukaan Iisan nimipäivä.


title: Turun Kansankonservatorion Nuorisokuoro

text: Turun Kansankonservatorion Nuorisokuoro on suomalainen kuoro joka teki yhden pitkäsoiton Finlandia-levymerkille


title: Docendo

text: Docendo Oy on suomalainen kirjankustantamo. Se palasi vuonna 2012 itsenäiseksi jyväskyläläiseksi tietokustantamoksi, jollaisena se toimi vuosina 1990–1997 ennen kuin WSOY osti tuolloin Teknolit-nimellä toimineen yhtiön.


title: Docendo

text: Docendo julkaisee vuosittain noin 60 kirjaa. Erikoisaloja ovat valokuvaukseen, tietotekniikkaan sekä liikuntaan ja hyvinvointiin keskittyvät tietokirjat. Yleisestä tietokirjallisuudesta Docendo kustantaa myös talous-, lähi- ja sotahistoriaa, luonto- sekä harrastusaiheisa kirjoja.


title: Docendo

text: Docendolla on useita palkittuja kirjailijoita. Tiedonjulkistamisen valtionpalkinnon ovat saaneet vuonna 2013 Markku Saiha ("Luontokuvauksen käsikirja") sekä Sixten Korkman teoksesta "Talous ja utopia". Pekka Visuri (mm. "Mannerheimin ja Rytin vaikeat valinnat - Suomen johdon ratkaisut jatkosodan käännekohdassa") palkittiin syksyllä 2013 Suomen tietokirjailijoiden tietokirjailijapalkinnolla.


title: Docendo

text: Verkkokirjakauppa Docendo.fi perustettiin vuonna 1994 kauppapaikaksi kustantamon omille kirjoille.


title: Maalaisoikeus

text: Maalaisoikeus oli aiemmin Ruotsissa ja Suomessa käytössä ollut yksityisoikeuden osa, jota sääntelevä lainsäädäntö koski vain maaseudulla asuvia ihmisiä tai siellä olevaa omaisuutta. Pelkästään kaupunkien asukkaita ja siellä olevaa omaisuutta koskevaa lainsäädäntöä kutsuttiin kaupunkilaisoikeudeksi. Vaikka Ruotsin valtakunnan vuoden 1734 lain piti olla yhteinen maaseudulle ja kaupungeille, siihen sisältyi kuitenkin joitakin säännöksiä, jotka kohtelivat eri lailla maaseudun ja kaupunkien väestöä. Eroavia säännöksiä sisältyi esimerkiksi vuoden 1734 lain perintöoikeuteen. Nykypäivän Suomessa tällaisia eroja ei enää ole.


title: Joensuun Kirkkokuoro

text: Joensuun kirkkokuoro on suomalainen kuoro, joka teki yhden pitkäsoiton Finlandia-levymerkille.


title: Robert Adamson

text: Robert Gillespie Adamson IV (s. 11. heinäkuuta 1985 Salt Lake City, Utah) on yhdysvaltalainen näyttelijä.


title: Robert Adamson

text: Adamson on näytellyt Noah Newmanin roolia televisiosarjassa "Tunteita ja tuoksuja" vuodesta 2012 lähtien. Tätä ennen hän näytteli vuosina 2007–2009 ilmestyneessä televisiosarjassa "Lincoln Heights". Vuonna 2012 hän oli mukana televisiosarjassa "Hollywood Heights", jota tehtiin vain 80 jaksoa yhden kauden verran. Tämän lisäksi hän on näytellyt muutamissa elokuvissa.


title: Robert Adamson

text: Robert Adamson seurusteli "Kauniissa ja rohkeissa" näyttelevän Linsey Godfreyn kanssa. Pariskunta sai tyttären vuonna 2014. He erosivat vuonna 2015.


title: Joensuun Ortodoksinen Mieskuoro

text: Joensuun Ortodoksinen Mieskuoro on suomalainen kuoro, joka perustettiin vuonna 1961. Pohjoismaissa ortodoksisia mieskuoroja on yhteensä vain kolme.


title: Joensuun Ortodoksinen Mieskuoro

text: Kuoro on levyttänyt viisi vinyylilevyä ja kolme CD-levyä. Kuoron johtajana on toiminut vuodesta 1998 unkarilainen István Záborszky.


title: Alexander Mackendrick

text: Alexander ”Sandy” Mackendrick (8. syyskuuta 1912 Boston, Massachusetts – 22. joulukuuta 1993 Los Angeles, Kalifornia) oli Yhdysvalloissa syntynyt skotlantilainen elokuvaohjaaja, joka tunnetaan parhaiten lontoolaiselle Ealing Studios -elokuvayhtiölle tekemistään komedioista sekä Hollywood-elokuvasta "Menestyksen huuma" (1957).


title: Alexander Mackendrick

text: Mackendrick syntyi Skotlannista juuri Yhdysvaltain Bostoniin muuttaneen siirtolaispariskunnan esikoisena. Pojan ollessa kuusivuotias hänen laivanrakentajaisänsä kuoli ja köyhä äiti lähetti pojan Skotlantiin isoisän kasvatettavaksi. 1930-luvun alussa nuori Mackendrick sai paikan art directorina lontoolaisessa J. Walter Thompson -mainostoimistossa, jossa hän muun muassa käsikirjoitti elokuvateattereissa esitettyjä mainosfilmejä. Sodan puhjettua Mackendrick komennettiin tekemään propagandaelokuvia Britannian tiedotusministeriölle. Hänet lähetettiin Algeriaan ja Italiaan puolustusvoimien psykologisen sodankäynnin yksikön tehtävissä, joihin kuului muun muassa uutisfilmien, dokumenttielokuvien ja radiouutisten tekoa.


title: Alexander Mackendrick

text: Sodan jälkeen Mackendrick perusti serkkunsa Roger MacDougallin kanssa Merlin Productions -tuotantoyhtiön, mutta se ei menestynyt. Mackendrick liittyi 1946 Ealing Studios -elokuvayhtiön palvelukseen, jossa ohjasi muun muassa elokuvat "Viskiä, viskiä" (1949), "Mies valkoisessa puvussa" (1951), "Elämä alkaa huomenna" (1952), "Merikarhut valloillaan" (1953) ja "Naisentappajat" (1955).


title: Alexander Mackendrick

text: Yhdeksän Ealing-vuoden jälkeen Mackendrick muutti synnyinmaahansa Yhdysvaltoihin ja työskenteli vuoroin Englannissa ja Hollywoodissa, jossa hänen tärkeimmäksi työkseen jäi "Menestyksen huuma" (1957), pääosissa Tony Curtis ja Burt Lancaster. 1960-luvulla Mackendrick palasi mainosten ja televisiotyön pariin, mutta ohjasi kuitenkin vielä muutaman pitkän näytelmäelokuvan. Englannissa syntyivät elokuvat "Yksin halki Afrikan" (1963) ja "Rajumyrsky Jamaikassa" (1965) sekä Yhdysvalloissa seksifarssi "Älä nostata laineita" (1967).


title: Alexander Mackendrick

text: 1970-luvun alusta Mackendrick keskittyi opetustehtäviin aluksi California Institute of the Arts -oppilaitoksen dekaanina ja vuodesta 1978 professorina kuolemaansa 1993 saakka.


title: Hyperiidea

text: Hyperiidea on yksi katkojen lahkoon kuuluvista neljästä alalahkosta. Ne ovat planktoniin kuuluvia merieläimiä. Hyperiidea-katkoja tunnetaan noin 300 lajia.


title: Hyperiidea

text: Ruumis on vaihtelevan muotoinen, yleensä typäkkä. Pää on korkea, pallomainen, verkkosilmät usein hyvin suuret. Suuosat ovat hennommat kuin alalahkon "Gammaridea"-lajeilla. Koirailla on pitkät tuntosarvet, naarailla tuntosarvet ovat pienet.


title: Hyperiidea

text: Hyperiidea-katkoja tavataan kaikissa valtamerissä, enimmäkseen viileillä ja kylmillä alueilla. Ne ovat yksinomaan planktisia ulappaveden eläimiä. Useat heimot elävät muiden makroplanktonlajien, erityisesti meduusoiden. kampamaneettien tai salpojen kanssa, esimerkiksi meduusan uimakellon suojassa.


title: Hyperiidea

text: Pohjoisella Itämerellä on tavattu satunnaisesti siellä esiintyvän hiusmeduusan suojassa elävä "Hyperia galba".


title: Ronald Mulder

text: Ronald Mulder (s. 27. helmikuuta 1986 Zwolle) on alankomaalainen pikaluistelija.


title: Ronald Mulder

text: Mulder luisteli 500 metrin Alankomaiden ennätyksen 34,52 Calgaryssa joulukuussa 2009. Hän oli sprinttereiden MM-kilpailuissa neljäs vuonna 2010 Obihirossa. Hän sijoittui matkakohtaisissa MM-kilpailuissa 500 metrillä kuudenneksi 2012 ja viidenneksi 2013. Marraskuussa 2013 hän luisteli Salt Lake Cityssä uudeksi 500 metrin Alankomaiden ennätykseksi ajan 34,25. Hän oli kuudes sprintti-MM-kilpailuissa 2014.


title: Ronald Mulder

text: Sotšin olympialaisissa 2014 Mulder voitti pronssia 500 metrillä kahden luistelun yhteisajalla 69,460. Hän voitti 500 metrin maailmancupin kokonaiskilpailun kaudella 2013–2014. Hän oli 2016 MM-kilpailujen 500 metrillä kymmenes ja sprinttikilpailussa yhdeksäs. Vuonna 2017 hän sijoittui sprinttereiden EM-kilpailuissa seitsemänneksi, MM-kilpailujen 500 metrillä viidenneksi sekä sprintti-MM-kilpailuissa neljänneksi. Hän sijoittui 500 metrin maailmancupissa kolmanneksi kaudella 2016–2017. Hän paransi maansa 500 metrin ennätystä helmikuussa 2017 Calgaryssa aikoihin 34,18 ja 34,08.


title: Ronald Mulder

text: Mulder voitti Kolomnan matkakohtaisissa EM-kilpailuissa 2018 kultaa 500 metrillä ajalla 34,80. Pyeongchangin olympialaisissa hän sijoittui 500 metrillä seitsemänneksi ja sprinttereiden MM-kilpailuissa 2018 kahdeksanneksi. 500 metrin maailmancupissa hän oli kolmas kaudella 2017–2018.


title: Ronald Mulder

text: Myös hänen kaksoisveljensä Michel on pikaluistelija.


title: Oliivimedestäjä

text: Oliivimedestäjä ("Cinnyris jugularis") on medestäjien heimoon kuuluva varpuslintu.


title: Oliivimedestäjä

text: Oliivimedestäjää tavataan laajalla alueella Kaakkois-Aasiassa sekä Australian koillisosissa. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Espanja talviolympialaisissa 2014

text: Espanja osallistui Sotšin talviolympialaisiin 2014. Maa on voittanut ainoastaan kaksi mitalia talviolympialaisissa. Blanca Fernández Ochoa voitti pronssia 1992 alppihiihdossa ja hänen veljensä Francisco niin ikään alppihiihdossa kultaa Sapporossa 1972. Taitoluistelija Javier Fernandez toimi Espanjan joukkueen lipunkantajana olympialaisten avajaisseremoniassa. Sotšissa Espanjaa edusti kaikkiaan 20 urheilijaa kahdeksassa eri lajissa. Ainuttakaan mitalia maa ei kuitenkaan saavuttanut.


title: Sumbanmedestäjä

text: Sumbanmedestäjä ("Cinnyris buettikoferi") on medestäjien heimoon kuuluva varpuslintu.


title: Mieskuoro Finlandia

text: Mieskuoro Finlandia oli suomalainen kuoro, joka perustettiin Pohjois-Amerikkaan keväällä 1939 suuntautunutta konserttimatkaa varten.


title: Mieskuoro Finlandia

text: Kuoroa ryhdyttiin kokoamaan vuonna 1937, kun Suomi päätti osallistua New Yorkin huhtikuun lopussa 1939 avattavaan maailmannäyttelyyn. Kuorolle annettiin nimi Finlandia-kuoro. Sen kokoamiseksi järjestettiin useita koelaulutilaisuuksia, ja karsintojen perusteella koottiin 70-henkinen valio mieskuoro. Kuoron keski-ikä oli 37 vuotta. Kuoromatkan rahoittamiseksi valtio antoi 300 000 markan apurahan. Lisäksi kuoro sai luvan järjestää arpajaiset matkan rahoittamiseksi.


title: Mieskuoro Finlandia

text:
Kuoron laulajia tuli eri puolelta Suomea, mutta ennen kaikkea pääkaupunkiseudun kuoroista. Johtajaksi nimettiin itseoikeutetusti professori Heikki Klemetti. Hänen apunaan olivat arvostetut musiikkimiehet ja samalla kuoronjohtajat kouluneuvos L. Arvi P. Poijärvi, toimitusjohtaja Ilmari Kalkkinen ja kuoronjohtaja Bengt Carlson. Tunnettuja kuorolaisia olivat mm. Lahden Mieskuoron johtaja Väinö Kaskinen, radiokuuluttaja tunnettu Carl-Erik Creutz, myöhempi Klemetti-opiston perustaja Arvo Vainio, oopperalaulajat Reino Hallaperä, laulajat Armas Hanttu, Sulo Saarits. Kuoron laulajavalinnat oli tehty syksyyn 1938 mennessä, ja kuoro antoi ensikonsertin Helsingissä 19. marraskuuta 1938.
Ennen huhtikuun alkupuoliskolla 1939 tapahtunutta lähtöä mieskuoro Finlandia kävi tervehdyskäynnillä tasavallan presidentti Kyösti Kallion ja hänen puolisonsa luona presidentinlinnassa. Matka New Yorkiin suuntautui Ruotsin kautta Britanniaan ja siellä Lontooseen, jossa pidettiin ensimmäiset konsertit. Atlantin ylitys tapahtui RMS Queen Maryllä Liverpoolista.
Ensi konsertin kuoro antoi maailmannäyttelyn Suomi-päivänä 4. toukokuuta 1939. Paikkana oli New Yorkin Roosevelt-hotelli. Amerikan mantereella kuoro antoi kaikkiaan toistakymmentä konserttia Yhdysvalloissa ja Kanadassa. Esiintymiskaupunkeja olivat mm. Washington D.C., Pittsburgh, Boston, Cleveland, Chicago, Detroit ja Kanadan puolella Toronto. Detroitissa kuoro kävi tutustumassa mm. Fordin autotehtaaseen sekä esikaupungissa sijainneeseen Cranbrook Educational Community-kampukseen, jonka suunnittelijoihin kuului ajan tunnettu suomalaisarkkitehti Eliel Saarinen. Ennen Amerikasta lähtöään kuoro antoi vielä viimeisen konserttinsa maailmannäyttelyn Suomen paviljongissa. Paluumatkalla kuoro konsertoi lisäksi Lontoossa, Pariisissa ja Berliinissä. Runsaan kuukauden mittaisen matkan aikana kuoro levytti suomalaisia kuorolauluja sekä Lontoossa että Berliinissä.
Kotimaahan palattuaan 22. toukokuuta 1939 kuoro kävi vielä presidentin ja hänen puolisonsa luona kunniakäynnillä. Paluun jälkeen laulajisto lopetti toimintansa esiintyvänä kuorona.


title: Mieskuoro Finlandia

text:
Kuoron savikiekko-levytyksistä Fazer teki kokoelman vuonna
1987


title: Hyperiidae

text: Hyperiidae on katkojen lahkoon kuuluva äyriäisheimo. Hyperiidae-katkat ovat planktisia merieläimiä, jotka elävät usein meduusoiden uimakellon suojassa. Heimoon luetaan kuusi sukua ja 30 lajia.


title: Hangonlehti

text: Hangötidningen-Hangonlehti on suomenkielistä ja ruotsinkielistä aineistoa julkaiseva paikallislehti. Se on Hangon ainoa paikallislehti. Kerran viikossa ilmestyvän lehden kohderyhmänä ovat hankolaiset ja Hangosta kiinnostuneet ihmiset.


title: Hangonlehti

text: Hangonlehdellä on perinteitä jo vuodesta 1890. Silloin hankolainen kirjanpainaja ja kirjakauppias Anders Kaustell perusti kaupungin ensimmäisen sanomalehden, joka ilmestyi nimellä Hangö. Lehden perustaminen oli seurausta siitä, että Västra Nyland -sanomalehti oli lakannut julkaisemasta Hangon asioita käsittelevää erillistä osastoa lehden omistajan vaihtuessa. Hangö säilyi pitkään kaupungin ainoana sanomalehtenä. Kaupunkiin ja läheiselle maaseudulle suuntautunut lehti pyrki levittäytymään myös Tammisaareen, jossa ilmeni tyytymättömyyttä Västra Nylandia kohtaan. Hangö pyrki tiedottamaan laajemmallekin alueelle liikenneoloista Suomen ainoassa talvisatamassa.


title: Hangonlehti

text: Kaustell myi lehtensä ja kirjapainonsa jo 1890 vastaperustetulle Hangö Tryckeri- och Tidnings Ab:lle. Ensimmäisen sortokauden (1899–1905) aikana lehti pysytteli lähinnä paikallislehtenä. Tähän vaikutti erityisesti se, että lehti oli vuonna 1900 kahdesti lakkautettuna. Lehti julkaisi lähinnä uutisaineistoa ja pyrki välttämään aktiivista poliittista kommentointia tasapainoillen kaupungin monien kiistelevien mielipideryhmien parissa. Lehden linja menestyi pitkään, mutta 1908 pikkukaupungin hallinnon vastainen oppositio otti kustannusyhtiössä vallan ja erotti pitkään päätoimittajana olleen August Holmbergin. Tämän seurauksena lehdelle perustettiin kilpailijoita, ensin Hangö-Kuriren, sitten Hangö-Bladet, Hangö-Posten ja Hangö-Pressen.


title: Hangonlehti

text: Syksyllä 1917 Hangossa tapahtui lehtifuusio, joka lopetti kaupungin sisäisen lehtikilvan. Hangön osti Hangö-Presseniä julkaissut Hangö-Bladets Tryckeri Ab, mutta se säilytti Hangön lehden nimenä. Lehti pyrki pieneksi maakuntalehdeksi täysine uutispalveluineen levikkialueenaan läntinen Uusimaa ja itäinen Turunmaa. Uudellamaalla lehden kanssa kilpaili tammisaarelainen Västra Nyland. Varsinkin 1930-luvun lopulla Hangö oli moderni sanomalehti, jossa sivuja kaunistivat runsaslukuiset valokuvat.


title: Hangonlehti

text: Hangön linja politisoitui 1930-luvulla. Kesällä 1930 siitä tuli aktiivisesti lapualaismielinen, jonka linjana oli olla isänmaallinen yhteiskuntaa säilyttävä lehti. Hangön korostaessa valkoisen rintaman tärkeyttä sille ilmaantui toisin ajatteleva kilpailija. Liberaali Västra Nyland perusti Hangon asioita käsittelevän osaston. Hangö palasi laillisuuslinjalle Mäntsälän kapinan aikoihin. Poliittisen lehden uusi linja suuntautui neutraaliin uutistoimintaan.


title: Hangonlehti

text: Talvisodan jälkeen maaliskuussa 1940 Hankoniemelle perustettiin Neuvostoliiton vuokra-alue. Sen seurauksena kustannusyhtiön omistajat päättivät lopettaa yhtiönsä. Neuvostoliitto veti joukkonsa pois vuokra-alueelta syksyllä 1941 jatkosodan aikana. Kustannusyhtiö aloitti toimintansa uudelleen. Hangön ollessa ilmestymistauolla Hangöförbundet julkaisi Hangöbon-lehteä niin, että vuonna 1941 sitä ilmestyi 22 numeroa. Lehden vastaavana toimittajana työskenteli Hangön päätoimittaja Tor Westerholm.


title: Hangonlehti

text: Toisen maailmansodan jälkeen Hangön linjana on ollut paikallistuminen ja sopeutuminen kaupungin kielisuhteiden muuttumiseen. Ruotsin kielen aseman heikkeneminen on suomenkielistänyt lehteä. Syksyllä 1964 lehdessä alkoi ilmestyä suomeksi Lyhyesti Hangosta -palsta aluksi takasivulla, mutta melko pian paikaksi vakiintui etusivu. Tätä ennenkin lehdessä oli julkaistu suomenkielisiä ilmoituksia. Lehti muutti nimensä kutsumanimensä mukaiseksi Hangötidningeniksi 1972. Sen alle sijoitettiin pienemmällä kirjasimella painettu nimen toinen puolisko Hangonlehti. Lehden suomenkielistyminen jatkui vuosien myötä ja pieni osasto kasvoi aukeamaksi. Syksystä 1983 lähtien lehden nimiöön on painettu lehden molemmat nimet saman kokoisella kirjasimella; kuitenkin siten, että Hangötidningen on ensimmäisenä vasemmalla.


title: Hangonlehti

text: Rannikon aamu -lehti (ISSN 1795-5009) yhdistettiin Hangötidningen-Hangonlehteen 12. joulukuuta 2006.


title: Merikarhut valloillaan

text: Merikarhut valloillaan ("The Maggie", Yhdysvalloissa "High and Dry") on vuonna 1954 ensi-iltansa saanut brittiläinen komediaelokuva. Ealing Studios -yhtiön tuottaman elokuvan ohjasi Alexander Mackendrick ja käsikirjoitti William Rose. Neil Munron novelleihin väljästi pohjautuva elokuva kertoo amerikkalaisen liikemiehen ja yhtä itsepäisen skottilaisen merikapteenin välisestä tahtojen taistelusta.


title: Merikarhut valloillaan

text: ”Maggie” on parhaat päivänsä nähnyt pieni höyrylaiva, jonka kipparina toimii iäkäs MacTaggart (Alex Mackenzie). Hän tarvitsee kipeästi 300 puntaa voidakseen uusia lisenssinsä. Varustamon toimistossa hän tapaa sattumalta herra Puseyn (Hubert Gregg), knallia ja sateenvarjoa käyttävän todellisen brittiherrasmiehen, joka yrittää järjestää amerikkalaisen päämiehensä Marshallin irtaimiston kuljetusta. Kun muita aluksia ei ole vapaana, Pusey antaa tehtävän MacTaggartille luullen tämän edustavan varustamoa ja käyttävänsä ”Maggietä” modernimpaa alusta.


title: Merikarhut valloillaan

text: Marshall saa tietää erehdyksestä ja saa aluksen kiinni lentokonetta ja vuokra-autoa käyttäen. Hän määrää Puseyn laivalle huolehtimaan, että lasti siirretään parempikuntoiselle alukselle. Puseystä ei ole vastusta kippari MacTaggartille, joten Marshall tulee alukselle itse. Tehokas liikemies pehmenee vähitellen, varsinkin kun alkaa arvostaa nuoren laivapojan (Tommy Kearins) uskollisuutta ihailemalleen esimiehelle. Amerikkalainen saa myös tottua ajatukseen, että Skotlannin saaristossa rahti kulkee paikallisen yhteisön perinteiden mukaisesti: välillä piipahdetaan muun muassa erään miehen satavuotisjuhlissa.


title: Merikarhut valloillaan

text: Matka päättyy lopulta, kun ”Maggien” moottori tekee lakon ja alus ajautuu karille. Osa Marshallin huonekaluista joudutaan heittämään yli laidan ja ilmenee, ettei kippari ole huolehtinut niiden vakuuttamisesta. Tästä huolimatta Marshall antaa MacTaggartin pitää kipeästi tarvitsemansa rahtimaksun. Kiitollisuuden osoituksena kippari nimeää aluksen asiakkaansa mukaan "Calvin B. Marshalliksi".Mustavalkoisen elokuvan ensi-ilta Suomessa oli 1955, ja se on esitetty Yle TV1:ssä 1967 ja 1980.


title: Maasto- ja ampumahiihtokeskus Laura

text: Maasto- ja ampumahiihtokeskus Laura on hiihtokeskus Psehakovuorten rinteillä Krasnaja Poljanan taajaman lähettyvillä Sotšissa Venäjällä.


title: Maasto- ja ampumahiihtokeskus Laura

text: Nimensä hiihtokeskus on saanut läheiseltä joelta. Laura valmistui vaiheittain vuosien 2008–2013 välillä. Vuoden 2014 talviolympialaisten maastohiihto ja ampumahiihto käytiin hiihtokeskuksessa. Hiihtokeskukseen kuuluu kaksi stadionia ja niiden maali- ja lähtöalueet. Yhteensä kilpalatuja keskuksessa on noin 15 kilometriä.


title: Bellagio (Italia)

text:
Bellagio on kunta Pohjois-Italiassa Comon maakunnassa Lombardian alueella. Bellagio sijaitsee Comojärven rannalla olevan niemen kärjessä, joka jakaa tämän Y-kirjaimen muotoisen järven kolmeen osaan. Bellagio on turistien suosima kaupunki, missä on lukuisia hotelleja ja ravintoloita. Kaupunkia kutsutaan myös Comon helmeksi. Bellagion korkein kohta on 1 686 metrin korkeuteen kohoava Monte San Primo.
Vuonna 2014 Bellagion kuntaan liitettiin pieni 747 asukkaan kunta Civenna.


title: Bellagio (Italia)

text: Bellagion nähtävyyksiä on 1800-luvun alussa rakennettu kesähuvila Villa Melzi d'Eril. Sen rakennutti Francesco Melzi d’Eril, joka oli Napoleonin nimittämä Lodin herttua ja Italian tasavallan varapresidentti. Huvilan puutarhassa on paljon eksoottisia puita, japanilainen lampi lumpeineen sekä runsaasti keväällä kukkivia alppiruusuja. Puutarhassa on myös egyptiläisiä veistoksia ja roomalaisia patsaita. Huvilan kappeli, museo ja puutarha ovat yleisölle avoimia.


title: Colverde

text: Colverde on kunta Pohjois-Italiassa Comon maakunnassa Lombardian alueella. Kunta perustettiin vuonna 2014, kun kolme Sveitsin rajan tuntumassa ollutta kuntaa, Drezzo (1 231 asukasta), Gironico (2 255) ja Parè (1 748), yhdistyivät muodostaen Colverden kunnan.


title: Tremezzina

text: Tremezzina on kunta Pohjois-Italiassa Comon maakunnassa Lombardian alueella. Kunta perustettiin vuonna 2014, kun neljä Comojärven rannalla sijainnutta kuntaa, Lenno (1 833 asukasta), Mezzegra (1 014), Ossuccio (973) ja Tremezzo (1 258), yhdistyivät muodostaen Tremezzinan kunnan.


title: Tremezzina

text: Giulinon kylässä, joka kuului ennen kuntaliitosta Mezzegran kuntaan, partisaanit teloittivat Benito Mussolinin ja hänen rakastajattarensa Clara Petaccin 28. huhtikuuta 1945.


title: Timorinmedestäjä

text: Timorinmedestäjä ("Cinnyris solaris") on medestäjien heimoon kuuluva varpuslintu.


title: Timorinmedestäjä

text: Timorinmedestäjää tavataan Indonesiassa ja Itä-Timorissa. Lajin kannankehitys on vakaa, ja se on luokiteltu elinvoimaiseksi.


title: Henry Rawlinson (kenraali)

text: Henry Seymour Rawlinson, paroni Rawlinson of Trent (20. helmikuuta 1864 – 27. maaliskuuta 1925 New Delhi) oli brittiläinen kenraali, joka palveli komentajana ensimmäisessä maailmansodassa. Hänen isänsä oli kuuluisa diplomaatti ja orientalisti Henry Rawlinson.


title: Henry Rawlinson (kenraali)

text: Rawlinson valmistui jalkaväen upseeriksi vuonna 1884, osallistui sotaretkiin Burmassa 1886–1887 ja Sudanissa 1898 sekä buurisotaan 1899–1902. Hän toimi armeijan yleisesikuntakoulun johtajana 1903–1906. Vuonna 1909 hänet ylennettiin kenraalimajuriksi ja 1910–1914 hän toimi divisioonankomentajana. Maailmansodan puhjettua Rawlinson nimitettiin lokakuussa 1914 Belgiaan sijoitetun neljännen armeijakunnan komentajaksi. Vuodenvaihteessa 1915–1916 hänet siirrettiin kenraaliluutnantiksi ylennettynä uuden neljännen armeijan johtoon. Rawlinsonilla ja hänen armeijallaan oli keskeinen rooli heinäkuun ja marraskuun 1916 välillä käydyssä Sommen taistelussa. Ylipäällikkö Douglas Haig oli suunnitellut Sommen hyökkäyksestä suurta läpimurtoa, mutta se päättyi epäonnistumiseen. Rawlinsonin ura kuitenkin jatkui, ja seuraavana vuonna hänet ylennettiin kenraaliksi. Helmi–maaliskuussa 1918 Rawlinson oli Britannian edustajana ympärysvaltojen ylimmässä sotaneuvostossa, ja palasi sitten neljännen armeijan johtoon sodan loppuun saakka. Elokuussa 1918 neljäs armeija onnistui murtamaan saksalaisten linjat Saint-Quentinin ja Cambrain välillä.


title: Henry Rawlinson (kenraali)

text: Vuonna 1919 Rawlinson aateloitiin ja lähetettiin johtamaan Pohjois-Venäjällä olleita brittijoukkoja, jotka olivat tehneet intervention Venäjän sisällissotaan. Vuodesta 1920 kuolemaansa asti hän toimi Intiaan sijoitettujen joukkojen komentajana.


title: Banaanimedestäjä

text: Banaanimedestäjä ("Cinnyris notatus") on medestäjien heimoon kuuluva varpuslintu.


title: Banaanimedestäjä

text: Banaanimedestäjää tavataan Komoreilla, Madagaskarissa ja Mayottella. Lajin kannankehitys on vakaa, ja se on luokiteltu elinvoimaiseksi.


title: Seychellienmedestäjä

text: Seychellienmedestäjä ("Cinnyris dussumieri") on medestäjien heimoon kuuluva varpuslintu.


title: Seychellienmedestäjä

text: Seychellienmedestäjää tavataan kotoperäisenä Seychelleillä. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Komorienmedestäjä

text: Komorienmedestäjä ("Cinnyris humbloti") on medestäjien heimoon kuuluva varpuslintu.


title: Komorienmedestäjä

text: Komorienmedestäjää tavataan Komoreilla ja Mayottella. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Nzwaninmedestäjä

text: Nzwaninmedestäjä ("Cinnyris comorensis") on medestäjien heimoon kuuluva varpuslintu.


title: Nzwaninmedestäjä

text: Nzwaninmedestäjää tavataan Komoreihin kuuluvalla Anjouanin saarella. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Verderio

text: Verderio on kunta Pohjois-Italiassa Leccon maakunnassa Lombardian alueella. Kunta perustettiin vuonna 2014, kun kaksi kuntaa, Verderio Inferiore (2 952 asukasta) ja Verderio Superiore (2 707 asukasta), yhdistyivät muodostaen Verderion kunnan.


title: Mayottenmedestäjä

text: Mayottenmedestäjä ("Cinnyris coquerellii") on medestäjien heimoon kuuluva varpuslintu.


title: Mayottenmedestäjä

text: Mayottenmedestäjää tavataan kotoperäisenä Mayottella. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Isomalabarinmedestäjä

text: Isomalabarinmedestäjä ("Cinnyris lotenius") on medestäjien heimoon kuuluva varpuslintu.


title: Isomalabarinmedestäjä

text: Isomalabarinmedestäjää tavataan Intiassa ja Sri Lankassa. Lajin on kuvattu olevan pääasiassa yleinen, ja sen kannankehitys on vakaa. Se on luokiteltu elinvoimaiseksi.


title: Satakunnan rintama

text: Satakunnan rintama oli Suomen sisällissodan aikainen rintamalinja nykyisten Satakunnan ja Pirkanmaan maakuntien alueella. Se oli osa punaisten ja valkoisten välistä rintamalinjaa kulkien Porin pohjoispuolelta Kankaanpään eteläpuolelle ja siitä edelleen Ikaalisten kautta Hämeenkyröön ja Kuruun.


title: Satakunnan rintama

text: Valkoisten keskuspaikka oli Kankaanpää. Heidän tukialueinaan toimivat sodan alkaessa lisäksi Merikarvia ja Ikaalinen. Punaisten keskuspaikka puolestaan oli Pori, jonka ohella tukialueita olivat Noormarkku, Suodenniemen ja Lavian seutu sekä Hämeenkyrö ja Kyröskoski. Satakunnan rintamalla ei sodan aikana käyty kovinkaan merkittäviä taisteluja, vaan se oli kokonaisuuden kannalta lähinnä sivunäyttämö. Sotatoimissa kaatui yhteensä 506 punaista ja 234 valkoista. Määrät olivat osapuolten sodan aikana taisteluissa kokemista kokonaistappioista noin 9 (punaiset) ja 7 prosenttia (valkoiset).


title: Satakunnan rintama

text: Punaiset olivat jakaneet rintamalinjan läntiseen, keskiseen ja itäiseen rintamaan. Satakunnan rintama muodosti Hämeen rintaman kanssa läntisen rintamaan, jonka komentaja oli Hugo Salmela. Punaisten päällikkönä Satakunnan rintamalla toimi aluksi Turun seudulta kotoisin ollut maalari Kustaa Salminen. Hänen jäätyään saarroksiin Tampereelle, oli johdossa sodan loppuvaiheessa toimittaja Hannes Uksila. Keskisen rintamalohkon päällikköinä toimivat Helsingin punakaartiin kuulunut Aksel Nikanor Aarre-Davidsson sekä Porin punakaartin jäsen Armas Honkasalo. Peräytymisvaiheessa rintaman itälohkolla toimi päällikkönä virolainen matruusi Jan Tuckman.


title: Satakunnan rintama

text: Valkoisten sotatoimista Satakunnan rintamalla oli vastuussa niin sanottu Satakunnan Ryhmä, jota komensi eversti Ernst Linder. Sen vastuualue ulottui Porin pohjoispuolelta Näsijärvelle. Muita Satakunnan ryhmän johtavia upseereita olivat muun muassa jääkäriluutnantit Paavo Talvela ja Gunnar von Hertzen.


title: Satakunnan rintama

text: Satakunnan rintama oli jaettu neljään eri lohkoon, jotka olivat rannikko, keskinen lohko, itälohko sekä punaisten vetäytymisvaiheessa syntynyt Karkun lohko. 27. tammikuuta käynnistyneen sisällissodan varsinaiset sotatoimet Satakunnan rintamalla alkoivat vasta noin kolme viikkoa myöhemmin. Punaisten sodanjohdon määräysten mukaisesti myös Satakunnassa oli ryhdyttävä yleishyökkäykseen 20. helmikuuta. Hyökkäyksen piti tapahtua kolmessa suunnassa; rannikkoa pitkin valkoisten tukialueelle Merikarvialle, Laviasta kohti valkoisten Satakunnan rintaman päämajaa Kankaanpäätä sekä Hämeenkyröstä toiselle valkoisten tukialueelle Ikaalisiin.


title: Satakunnan rintama

text: Selkämeren rannikolla punaiset hyökkäsivät 21. helmikuuta kohti Pohjansahaa, Pirttijärveä sekä Pomarkkua. Hyökkäykset kuitenkin torjuttiin ja kuun loppuun mennessä punaisten oli vetäydyttävä. Uuteen hyökkäykseen kohti Pomarkkua punaiset lähtivät 9. maaliskuuta, mutta sekään ei tuottanut tulosta.


title: Satakunnan rintama

text: Valkoisilla oli helmikuun aikana suunnitelmia Porin valloittamiseksi, mutta niistä luovuttiin maaliskuun alussa, kun Uuttakaupunkia hallussaan pitäneet suojeluskuntalaiset siirtyivät Ahvenanmaalle. Tämän jälkeen Porin valtaamisesta luovuttiin. Samaan aikaan itäisellä lohkolla suunniteltiin Tampereen valtausta, eivätkä valkoiset halunneet sitoa joukkojaan liikaa rannikolle. Rannikon valkoiset joukot saivat kuitenkin toimia suhteellisen itsenäisesti ja siksi lohkolla käytiin pieniä taisteluja aina maaliskuun loppuun saakka. Esimerkiksi 13. maaliskuuta Gunnar von Hertzenin johtama osasto suoritti hiihtäen epäonnistuneen hyökkäyksen Pastuskerin saareen. Taistelussa kaatui von Hertzenin lääkärinä toiminut veli Karl von Hertzen.


title: Satakunnan rintama

text: Maaliskuun lopussa valkoiset hyökkäsivät Noormarkkuun estääkseen punaisia lähettämästä vahvistuksia Tampereelle. 29.–30. maaliskuuta käydyt Harjakankaan-Noormarkun taistelut olivat rintamalohkon verisimpiä. Niissä kuoli yhteensä 22 valkoista ja ainakin 50 punaista. Taisteluissa puolustautuneena osapuolena olleiden punaisten huomattavasti suurempi kaatuneiden määrä selittyy sillä, että valkoiset todennäköisesti teloittivat heitä antautumisen jälkeen.


title: Satakunnan rintama

text: Rannikolta punaiset vetäytyivät lopullisesti vasta 12.–13. huhtikuuta, aluksi Raumalta ja Noormarkusta sekä päivää myöhemmin Porista.


title: Satakunnan rintama

text: Keskisellä lohkolla onnistuivat punaiset 21. helmikuuta etenemään noin 10 kilometrin päähän Kankaanpäästä. Heidän etenemisensä kuitenkin pysäytettiin seuraavana päivänä käydyssä Sampakosken taistelussa. Punaisten tappiot olivat ainakin 40 miestä, joihin sisältyy myös kuusi teloitettua vankia. Valkoisia kaatui ainoastaan 10.


title: Satakunnan rintama

text: Maaliskuun alussa valkoiset valloittivat Lavian, jonka jälkeen keskisestä lohkosta tuli osa Tampreen valtauksen operaatiota. 16. maaliskuuta valkoiset yrittivät edetä Suodenniemelle, mutta onnistuivat siinä vasta kymmenen päivää myöhemmin punaisten vetäydyttyä Mouhijärvelle ja sieltä edelleen Karkkuun, valkoisten vallattua Häijään 2. huhtikuuta.


title: Satakunnan rintama

text: Hämeenkyrön-Ikaalisten alueella punaisten hyökkäys alkoi vasta 2. maaliskuussa, jolloin he hyökkäsivät Ikaalisiin. Hyökkäysyritys epäonnistui valkoisten saatua vahvistuksia paria päivää myöhemmin. Valkoiset aloittivat oman hyökkäyksensä maaliskuun puolivälissä Tampereen valtauksen yhteydessä. Joukot etenivät Ikaalisista kohti Hämeenkyröä, jossa punaisten Kyröskosken puolustus murtui 26. maaliskuuta. Tämä luhisti punaiset Satakunnan rintamalla lopullisesti ja viimeiset taistelut käytiin Karkussa huhtikuun aikana.


title: Satakunnan rintama

text: Karkun rintamalohko syntyi 4. huhtikuuta, kun punaiset olivat menettämässä Tamperetta. Sen tarkoituksena oli suojata punaisten vetäytymistä kaupungista. Taistelut kiihtyivät vasta puolitoista viikkoa Tampereen antautumisen jälkeen 17. huhtikuuta kun valkoiset hyökkäsivät Karkun kirkonkylään. Punaiset joutuivat vetäytymään Tyrväälle ja edelleen Vammalaan.


title: Satakunnan rintama

text: Karkun taistelussa tuli tunnetuksi erityisesti Maarian naiskomppania, joka oli Maarian pitäjästä kotoisin olleista tehdastyöläisistä ja piioista koottu yksikkö.


title: Kruunupäitä ja hyviä sydämiä

text: Kruunupäitä ja hyviä sydämiä ("Kind Hearts and Coronets") on vuonna 1949 ensi-iltansa saanut musta komediaelokuva, jonka ohjasi Robert Hamer. Siinä Alec Guinness esittää kahdeksaa eri roolia.


title: Kruunupäitä ja hyviä sydämiä

text: Louis Mazzinin äiti kuuluu D’Ascoynen aatelissukuun, mutta joutui sukunsa hylkäämäksi kun karkasi italialaisen oopperalaulajan mukaan. Aikuistuttuaan Louis päättää kostaa äitinsä puolesta ja varmistaa, että herttuan arvo päätyy seuraavaksi hänelle. Tämä edellyttää kaikkien perimysjärjestyksessä edellä olevien eliminoimista.


title: Kruunupäitä ja hyviä sydämiä

text: Vuonna 1999 British Film Instituten kyselyssä "Kruunupäitä ja hyviä sydämiä" äänestettiin kaikkien aikojen kuudenneksi parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista."The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi sen kaikkien aikojen sadan parhaan komedian listalle.


title: Borgo Virgilio

text: Borgo Virgilio on kunta Pohjois-Italiassa Mantovan maakunnassa Lombardian alueella. Kunta perustettiin vuonna 2014, kun kaksi kuntaa, Borgoforte (3 533 asukasta) ja Virgilio (10 948 asukasta), yhdistyivät muodostaen Borgo Virgilion kunnan.


title: Cornale e Bastida

text: Cornale e Bastida on kunta Pohjois-Italiassa Pavian maakunnassa Lombardian alueella. Kunta perustettiin vuonna 2014, kun kaksi pientä kuntaa, Bastida de' Dossi (171 asukasta) ja Cornale (721 asukasta), yhdistyivät muodostaen Cornale e Bastidan kunnan.


title: Maccagno con Pino e Veddasca

text: Maccagno con Pino e Veddasca on kunta Pohjois-Italiassa Varesen maakunnassa Lombardian alueella. Kunta perustettiin vuonna 2014, kun kolme pientä Maggiorejärven rannalla, lähellä Sveitsin rajaa sijainnutta kuntaa, Maccagno (1 984 asukasta), Pino sulla Sponda del Lago Maggiore (210 asukasta) ja Veddasca (250 asukasta), yhdistyivät muodostaen Maccagno con Pino e Veddascan kunnan.


title: Max Aitken Beaverbrook

text: William Maxwell (Max) Aitken, Beaverbrookin ensimmäinen paroni (tunnettu yleisesti nimellä lordi Beaverbrook; 25. toukokuuta 1879 Maple, Ontario, Kanada – 9. kesäkuuta 1964 Leatherhead, Surrey, Iso-Britannia) oli kanadalaissyntyinen brittiläinen lehdenkustantaja ja konservatiivinen poliitikko. Hänet tunnettiin aikansa lehtikuninkaana, ja hänen Beaverbrook Foundations -kustantamonsa julkaisuihin kuuluivat muun muassa konservatiiviset lehdet "Daily Express", "Evening Standard" ja "Sunday Express".


title: Max Aitken Beaverbrook

text: Aitken toimi alun perin meklarina synnyinmaassaan Kanadassa. Hän loi itselleen omaisuuden sulauttamalla yhteen Kanadan koko sementtiteollisuuden. Sen jälkeen hän muutti Englantiin, jossa hänet valittiin 1910 parlamentin alahuoneeseen Ashton-under-Lynestä konservatiivipuolueen edustajana. Aitken ei unohtanut myöskään synnyinmaataan, sillä ensimmäisen maailmansodan aikana hän järjesti paljon myönteistä julkisuutta länsirintamalla sotineille kanadalaisille joukoille. Hänet nimitettiin toukokuussa 1915 kanadalaisten yksiköiden viralliseksi arkistonhoitajaksi ja seuraavana vuonna hän julkaisi menestykseksi muodostuneen kolmiosaisen teoksen "Canada in Flanders", joka käsitteli kanadalaisten osallistumista sotaan.


title: Max Aitken Beaverbrook

text: Englannissa Aitken loi nopeasti suhteita maan johtaviin poliitikkoihin. Hän toimi Andrew Bonar Law’n yksityissihteerinä ja auttoi tätä nousemaan 1911 konservatiivipuolueen johtoon. Aitken tuki myös liberaalin pääministerin Herbert Henry Asquithin syrjäyttämistä vuonna 1916 ja David Lloyd Georgen nostamista tämän tilalle. Hän ei aluksi saanut toivomaansa ministerinpaikkaa Lloyd Georgen hallituksessa, mutta hänelle myönnettiin baronetin aatelisarvo ja seuraavana vuonna päärinarvo nimellä "paroni Beaverbrook of Beaverbrook and of Cherkley". Samalla hän siirtyi alahuoneesta ylähuoneeseen. Helmikuussa 1918 Beaverbrook lopulta nimitettiin hallitukseen tiedotusministeriksi sekä Lancasterin herttuakunnan kansleriksi. Hänen vastuullaan oli kotimaahan, liittolaismaihin ja puolueettomiin maihin suunnattu sotapropaganda. Hänen kollegansa lordi Northcliffe vastasi vihollismaihin suunnatusta propagandasta. Beaverbrook hyödynsi propagandassa tehokkaasti julisteita ja elokuvien uutiskatsauksia sekä valjasti tunnetut taiteilijat ja kirjailijat auttamaan työssään. Hän joutui ulkoministeriön kanssa erimielisyyksiin toimivaltansa rajoista, ja erosi ministerin paikalta lokakuussa 1918.


title: Max Aitken Beaverbrook

text: Samaan aikaan poliittisen uransa kanssa Beaverbrook loi myös valtaansa lehtialalla. Joulukuussa 1916 hän oli ostanut enemmistön "Daily Express" -lehdestä ja saanut sen siten haltuunsa. Sittemmin hän osti myös "Evening Standardin" ja Glasgowissa ilmestyneen "Evening Citizenin" sekä perusti "Sunday Expressin". Lisäksi arvostettu "Pall Mall Gazette" sulautettiin "Evening Standardiin". Lehdissään Beaverbrook puolusti yksityistä yritystoimintaa ja Britannian suurvaltaetuja.


title: Max Aitken Beaverbrook

text: Beaverbrook vaikutti sota-ajan hallituskoalition hajoamiseen vuonna 1922 ja yritti syrjäyttää Stanley Baldwinin konservatiivien johdosta 1930-luvun alussa. 1930-luvulla hän johti United Empire Party -nimistä puoluetta, joka kannatti Brittiläisen imperiumin säilyttämistä yhtenäisenä. Toisen maailmansodan aikana Beaverbrook toimi Winston Churchillin hallituksessa 1940–1941 lentokoneiden tuotannosta vastanneena ministerinä, 1941–1942 varusteluministerinä ja 1942 sotatuotantoministerinä. Vuosina 1943–1945 hän oli pienemmän valtiosinetin vartija (Lord Privy Seal). Beaverbrook oli Churchillin ja John Simonin ohella ainoa brittiläinen poliitikko, joka kuului maan hallitukseen sekä ensimmäisen että toisen maailmansodan aikana.


title: Max Aitken Beaverbrook

text: Beaverbrook julkaisi useita muistelmateoksia, kuten "Politicians the Press" (1925) ja "Politicians and the War" (1928). Vielä myöhempinä elinvuosinaan hän kirjoitti useita Britannian poliittista nykyhistoriaa käsitelleitä teoksia. Hänen tuotannostaan on suomennettu vuonna 1928 kirja "Menestyminen: opas päämääränsä saavuttamisen taidossa" (alkuteos "Success", 1922).


title: Puna-ampiainen

text: Puna-ampiainen ("Vespula rufa") on yhdyskunta-ampiaisiin kuuluva myrkkypistiäislaji.


title: Puna-ampiainen

text: Puna-ampiainen on keskikokoinen, musta-keltainen ampiaislaji. Silmän etuosaan työntyvä uloke on yläosastaan musta, alempaa keltainen. Otsalla on keltainen laikku. Leukojen yläpuolella sijaitseva suukilpi on keltainen ja työläisillä ja kuningattarilla siinä on musta, ankkurimainen kuvio, kuhnureilla vain pieni musta keskitäplä. Takaruumis on musta-keltainen, mutta kahdessa etummaisessa jaokkeessa on vaihtelevissa määrin voimakkaan punaista väriä. Takimmaisen raajaparin säärten karvat ovat lyhyitä ja väriltään vaaleita. Työläiset ja kuhnurit ovat 10–14 mm, kuningattaret 16–20 mm pituisia.


title: Puna-ampiainen

text: Lajin levinneisyys ulottuu Euroopasta Aasian pohjoisosien poikki Japaniin ja Koreaan sekä edelleen Pohjois-Amerikkaan. Suomessa sitä tavataan koko maassa.


title: Puna-ampiainen

text: Puna-ampiainen viihtyy erityisesti kosteissa ja varjoisissa metsissä, eikä se ole tyypillisimpiä kulttuuriympäristön asukkeja. Pesä on väriltään harmaa ja sijaitsee aina suojaisessa paikassa, yleensä heti maanpinnan alapuolella, mutta joskus jopa käytävän päässä syvällä maan alla, vain harvoin maanpinnan yläpuolella. Laji ei yleensä ole yhtä aggressiivinen kuin monet muut ampiaislajit.


title: Puna-ampiainen

text: Kuningatar aloittaa pesänrakennuksen toukokuussa ja ensimmäiset työläiset aloittavat kesäkuun alkupuoliskolla. Uusia kuningattaria ja kuhnureita tavataan heinä-elokuussa. Ainoastaan uudet, hedelmöittyneet kuningattaret talvehtivat. Pesä tuottaa noin 450 työläistä.


title: Puna-ampiainen

text: Puna-ampiaisen pesissä elää pesäloisena norkoampiainen ("Vespula austriaca").


title: Nuoramoisjärvi

text: Nuoramoisjärvi on keskikokoinen ja matala järvi Sysmässä, Päijät-Hämeessä. Se on Sysmän reitin alin järvi ennen vesien virtaamista Päijänteeseen: Keihäsjärveltä laskeva Tainionvirta jatkaa matkaansa Nuoramoisjärven läpi Päijänteen Majutveden eteläpäähän. Vesianalyysitulosten perusteella järvi on lievästi rehevä ja veden laatu on hyvä.


title: The Magnet

text: The Magnet on brittiläinen Ealing Studios -yhtiön koko perheen komediaelokuva vuodelta 1950. Se kertoo nuoresta Johnny-pojasta, joka saa vilpin kautta käsiinsä magneetin, tulee sen avulla alueen sankariksi mutta tuntee asiasta syyllisyyttä. Elokuva oli tuolloin 11-vuotiaan James Foxin ensimmäinen pääosa (nimellä William Fox).


title: The Magnet

text: Johnny toipuu tulirokosta ja on poissa koulusta tartuntavaaran takia. Hän narraa rannalla tapaamaansa pikkupoikaa vaihtamaan tämän omistaman ison magneetin ”näkymättömään kelloonsa”. Pojan hoitaja alkaa syyttää Johnnya varkaaksi, mikä saa Johnnyn karkaamaan kotoa ja yrittämään hankkiutua eroon magneetista. Muuan isompi poika lainaa magneettia huijatakseen flipperipeliä. Johnny tapaa eksentrisen miehen, joka kerää varoja paikalliselle sairaalalle hengityskoneen hankkimiseksi. Johnny lahjoittaa rahan sijasta magneettinsa, minkä jälkeen mies alkaa kertoa Johnnystä esimerkkinä ihmisestä, joka antaa vähästään.


title: The Magnet

text: Palatessaan kouluun Johnny näkee taas naapurin pojan hoitajan ja kuulee tämän sanovan jonkun kuolleen murheeseen. Lastenhoitaja puhuu lemmikkieläimestä, mutta Johnny luulee tämän tarkoittavan magneetin omistanutta pikkupoikaa ja uskoo aiheuttaneensa kuoleman. Johnny pakenee pakettiauton tavaratilassa Liverpooliin, jossa pelastaa erään pojan kuolemalta satamassa. Johnny menee tapaamaan poikaa sairaalaan, jossa tämä on kytkettynä juuri siihen hengityskoneeseen jota varten rahaa kerättiin. Johnny näkee magneettinsa kiinnitettynä koneeseen lahjoitusten symbolina. Johnny tapaa uudelleen myös rahaa keränneen miehen, joka sanoo etsineensä sankaripoikaansa kaikkialta. Johnny palkitaan hengenpelastuspalkinnolla, jonka hän lahjoittaa magneetin alkuperäiselle omistajalle.


title: The Magnet

text: Mustavalkoisen "The Magnetin" ulkokohtaukset kuvattiin Liverpoolin lähellä ja sisäkuvia Ealing-studioilla Lontoossa.


title: The Magnet

text: Elokuvaa pidetään tunnetumpiin Ealing-komedioihin verrattuna ”mietona” ja hieman turhan moralisoivana.


title: Luettelo 2010-luvun komediaelokuvista

text: Tämä on epätäydellinen luettelo komediaelokuvista, jotka on julkaistu 2010-luvulla.


title: Fredrikson (yritys)

text: Fredrikson eli Fredriksonin lakkitehdas on Jyväskylässä kravatti- ja rusettitehtaana vuonna 1887 toimintansa aloittanut lakkitehdas. Sen perusti kauppias Anton Fredrikson. Tehtaassa valmistettiin myös hansikkaita ja damaskeja.


title: Fredrikson (yritys)

text: Vuoden 1975 öljykriisin jälkeen yhtiön tulos painui tappiolle, ja Fredrikson keskittyi valmistamaan vain lakkeja. 1990-luvun laman aikana tuotanto siirrettiin Venäjälle. Tällä hetkellä Fredrikson on osa M.A.S.I Company -konsernia.


title: Fredrikson (yritys)

text: Vuonna 2005 tehdasrakennus Jyväskylässä muutettiin asuinkäyttöön.


title: Caroline Lucas

text: Caroline Lucas (s. 9. joulukuuta 1960) on brittiläinen vihreä poliitikko. Hänet valittiin Euroopan parlamenttiin vuosien 1999, 2004 ja 2009 vaaleissa. Hän oli Vihreät / Euroopan vapaa allianssi -ryhmän jäsen. Vuonna 2010 hänet valittiin Britannian parlamentin alahuoneeseen.


title: Norkoampiainen

text: Norkoampiainen ("Vespula austriaca") on yhteiskunta-ampiaisiin kuuluva myrkkypistiäinen. Useimmista sukulaisistaan poiketen se ei tee omaa pesää vaan elää loisena.


title: Norkoampiainen

text: Muiden sukulaistensa tapaan norkoampiaisen väritys on musta-keltainen. Silmän etuosan kurottuva uloke on yläosastaan musta ja alempaa keltainen. Leukojen yläpuolinen suukilpi on kuhnurilla kokonaan keltainen, harvoin mustapisteinen, kuningattarella suukilvessä on kolme mustaa täplää. Takaruumiin kuvioinnissa musta väri muodostaa keltaiselle pohjalle lajille tyypillisiä kaarevia kuvioita. Takimmaisen raajaparin karvat ovat pitkiä ja tummia. Kuningatar on 15–19 mm ja kuhnuri 13–16 mm pituinen.


title: Norkoampiainen

text: Lajin levinneisyys ulottuu Brittein saarilta Euroopan poikki Itä-Aasiaan. Pohjoisamerikkalaiset populaatiot on nykyisin erotettu omaksi lajikseen. Suomessa sitä tavataan koko maassa.


title: Norkoampiainen

text: Norkoampiainen on pesäloinen, joka ei tee lainkaan omaa pesää. Tämän vuoksi sillä ei myöskään esiinny työläisiä. Isäntälajina toimii yleensä puna-ampiainen ("Vespula rufa") ja Aasiassa luultavasti myös "Vespula nursei". Talvehtinut norkoampiaiskuningatar tunkeutuu alkukesällä, isäntälajin ensimmäisten työläisten aikuistuttua, isäntälajin pesään ja joko surmaa alkuperäisen kuningattaren tai ajaa sen ulos pesästä. Tämän jälkeen se alistaa isäntälajin työläiset, jotka jatkavat pesän rakentamista ja päätyvät ruokkimaan norkoampiaista ja hoitamaan sen tuottamia munia. Kun alkuperäisen kuningattaren munimat munat ovat aikuistuneet, pesä tuottaa enää uusia norkoampiaiskuningattaria ja -kuhnureita. Norkoampiaisen loisimat pesät jäävät pienemmiksi kuin loisimattomat pesät. Loisittu puna-ampiaispesä ehtii tuottaa noin 200 puna-ampiaistyöläistä ja sen jälkeen noin 100 norkoampiaiskuningatarta ja 100 norkoampiaiskuhnuria.


title: Norkoampiainen

text: Pesänvaltaus ei onnistu aina vaan joskus isäntälajin työläiset surmaavat norkoampiaiskuningattaren.


title: Norkoampiainen

text: Norkoampiaisia tapaa helpoimmin keväällä, kun talvehtineet kuningattaret etsivät loisittavia pesiä. Ainoastaan hedelmöittyneet kuningattaret talvehtivat.


title: Finlandia Sinfonietta

text: Finlandia Sinfonietta on suomalainen kamariorkesteri, jonka johtajina ovat toimineet Pekka Helasvuo ja Okko Kamu. Myöhemmässä vaiheessa toimivat kapellimestareina mm Heikki Rautasalo, DImitri Slobodeniouk, Theodor Nicolau esiintyen mm Italiassa, Kanadassa ja Espanjassa, missä Costa del Solilla 3 eri kertaa.


title: Šolta

text: Šolta on Kroatialle kuuluva saari Adrianmeressä, lähellä Splitin kaupunkia.


title: Šolta

text: Saari on 12 mailia pitkä, 3 mailia leveä, ja sen korkein kohta on 240 metriä.


title: Šolta

text: Diocletianus käytti saarta toisinajattelijoiden karkoituspaikkana.


title: Šolta

text: Kroatian kansallisrunoilija Marko Marulic asui saarella 1500-luvulla kirjoittaessaan pääteoksensa.


title: Šolta

text: Maslinican kylän lähellä on linna 1700-luvulta.


title: Šolta

text: 1800-luvulla taudit koettelivat saaren maanviljelyä ja sekä oliivipuita että viiniköynnöksia kuoli. Monet saarelaiset muuttivat Länsi-Australiaan.


title: Šolta

text: Splitistä on Šoltalle tiiviit autolautta- ja katamaraaniyhteydet. Lauttamatka kestää tunnin.


title: Suomalainen Kamarikuoro

text: Suomalainen Kamarikuoro on suomalainen vuonna 1984 perustettu kuoro. Kuoron johtajana toimii sen perustaja Eric-Olof Söderström.


title: Älä nostata laineita

text: Älä nostata laineita ("Don’t Make Waves") on yhdysvaltalainen seksikomedia vuodelta 1967. Elokuvan ohjasi Alexander Mackendrick ja päärooleissa nähdään Tony Curtis, Claudia Cardinale, Dave Draper ja Sharon Tate.


title: Älä nostata laineita

text: Farssimainen komedia kuvaa romanttisia kolmioasetelmia 1960-luvun puolivälin Etelä-Kalifornian trendikkäissä ympäristöissä, kuten uima-altailla, kuntosaleissa, rannalla, luksusasunnoissa ja henkisten gurujen oppitunneilla.


title: Pekingin–Tianjinin taistelu

text: Pekingin–Tianjinin taistelu (myös "Beipingin–Tianjinin taistelu") oli toisessa Kiinan-Japanin sodassa Kiinan tasavallan ja Keisarillisen Japanin armeijan joukkojen välinen taistelu Pekingin ja Tianjinin kaupungeista. Taistelu käytiin heinä-elokuussa 1937. Tianjin vallattiin 30. heinäkuuta ja Peking 8. elokuuta. Japanilaiset pitivät voitonparaatin Pekingissä 18. elokuuta. Kumpikin kaupunki oli japanilaisten miehittämä sodan loppuun saakka.